EMGLEV AN TIEGEZHIOÙ - E linenn istorel Breizh.\nGouel Maria Hanter Eost e Bodiliz\nBep bloaz d’an Hanter-Eost e vez lidet un Oferenn e Bodiliz, da zek eur hanter. E brezhoneg e vez an holl gantikoù hag al lennadennoù. Ar peurrest a vez an hanter anezhañ e galleg. Mat eo en em gaout abred rak leun-barr e vez an Iliz d’an Oferenn-se. War don “Itron Varia ar Porzhoù” eo […]\nBrezhoneg war bep tachenn,\nFilmoù dre internet mod VOD\nFilmoù e brezhoneg : http://www.breizhvod.com/ Filmoù e galleg a spered kristen : http://www.sajedistribution.com/boutique/vod/\nRitual Badeziant ur bugel pe veur a hini\nRitual Badeziant da bellgargañ AMAÑ. Aes e vo kemm an destenn hervez an dibaboù a c’heller ober er ritual.\nBep trede sul miz Gouhere e vez pardon santez Perounel e Plouzeniel (Leon). Prosesion hag Oferenn a vez, ha goude Kig ha fars (n’eo ket dav lakaat e anv) ha c’hoarioù (kilhoù kozh da skouer).. Gwechall e veze da Sul an Drinded hervez levr Mikael Madeg war feunteunioù bro-Leon. Hervez Turiav ar Menteg er «Goueler […]\nKannadig Imbourc’h 101 : Ar Gristenien eo ar Juifed nevez.\nDa heul “censure” pennadoù Emglev An Tiegezhioù gant an “Agence Bretagne Press”, Da heul berzhididgezh ouzh stalig Emglev An Tiegezhioù e gouel sañset ‘broadel’ ar brezhoneg e Langoned, Da heul berzhidigezh izili zo e Kamp emren Plougastell, ha, war ar marc’had , Broudig o lakaat an hu warnomp da heul Françoise Morvan, da heul gouennlazh […]\nE pep degouezh ez eo mantrus un IVG eme Simone Veil.\n“mantrus”, ha marvus evit ar c’hrouadur, gant heuliadoù a-bep seurt war yec’hed kprfel, bredel ha kantaezel ar vamm… hag an tan ivez,… hag ivez war ar vugale a zo pe a vo ganet en tiegezh-se. http://tempsreel.nouvelobs.com/politique/20170630.OBS1430/verbatim-l-integralite-du-discours-de-simone-veil-du-26-novembre-1974-sur-l-ivg.html Siwazh, ez eo kresket an diforc’hadoù-bugale eus 60.000 da 220.000 bep bloaz gant al lezenn he deus lakaet votiñ. […]\nMiz Gouhere gant Tiegezh Santez Anna\nPardon santez Anna Tro-Aon\nAr Pardon a vez d’ar Sul kentañ a viz Gouhere da 10 eur 30, e mervent parrez an Ospital-Kamfroud. En ur chapel nevez e vez lidet, bet savet e 1950. Goude an Oferenn e vez ur brosesion hir a-walc’h da vont d’an aod dre ar “rue du Nerhu”, da lavarout eo “Straed an Erv”, rak […]\nTro Breizh : ur chabistr e brezhoneg\nhttp://feiz-ha-breizh.blogspot.fr/ Poent eo lakaat e anv evit an Tro Breizh !\n100vet Beilhadeg evit ar Familh e Karaez d’ar Gwener 07/07\nA-berzh: Beilherien Karaez <veilleurs.carhaix Mignoned ker Na dermit ket o treuzkas ar c’hemenn-mañ mar plij… adalek 20e30 da 22e00 Plasenn La Tour d’Auvergne e Karaez Ken ar Gwener 7 a viz Gouere (digwener penn sizhun), * ONLRJJJ ** « Ar gened, moarvat, ne gas ket an dispac’hioù. Met dont a ra un deiz m’o deus […]\nGeriadur bras F. Favereau en linenn\nUr vengleuz ouzhpenn a dalvoudegezh vras a lakomp ivez er rann ‘brezhoneg-studi’. http://geriadurbrasfavereau.monsite-orange.fr/page-561e75fddd9f1.html\nKantik Sant Alar Plouzeniel\nAr c’hantik a vez kanet war don «Pegen Kaer ez eo mamm Jezuz» (a zeu diwar «kan bale Arzhur») Diskan : 1. En Neñvoù ha war an douar Meuleudi, hag enor ha gloar, ha mil bennozh da Sant Alar. 2. Morse Sant alar ne vanke e-kreiz e labourioù, bemde da ginnig e boan da Zoue. […]\nKantik Sant Yann Vadezour Logonna-Daoulaz\nD’an trede Sul a viz Mezheven e vez ar Pardon, da 10e 30. War don Kantik Sant Erwan “Nann n’eus ket ur sant” Diskan : Jezuz e-unan, Jezuz hen lavar : Sant Yann Vadezour n’en deus ket e bar (bis). 1. An ael Gabri-el da Zakari-as a annons ur mab a vo santel bras (bis). […]\nEmvod bloaz hon Emglev\nAn emvod-bloaz hervez lezenn a vo dalc’het evel boaz e Kergreven Trelevenez d’ar Sul eus Kan al Loar : 10e 30 oferenn divyezhek e Sant Houardon Landerne 12 e Pred e Kergreven 14 e Emvod reoliek : renta-kont an oberiantizoù : goulennoù, raktresoù, dilenn tud evit ar c’huzul-ren. 16e dibenn an emvod. 17e evit ar […]\nGouel Yann er Feunteun Wenn, Plougastell\nUn “Devezh e brezhoneg” aozet gant “Re diwar ar maez” D’ar sadorn 24 a viz Mezheven an hini e vo ar bloaz-mañ. 3 eur : pourmenadenn gant Saïg Jestin , war ar c’hleuzioù… 4 eur : dastum patatez, sevel ur bern keuned, charreañ foen gant ul loen-kezeg 4 30 : Gouren (divyezhek avat) 7e 30 […]\nDaskor en deus ezhomm skoazell\nUn tiig-embann eo Daskor embann a ra oberennoù klasel e brezhoneg e stumm levrioù kempennet brav ha marc’had mat. Ezhomm en deus da vezañ sikouret : Roll an 19 levr moullet dija : http://www.daskor.bzh/fr/node/1465 en o zouez adembannadur mestr-oberenn Yann-Bêr Kalloc’h er yezh unvan… “War an daoulin”, evit 8 euro nemetken ! Sikouromp a galon […]\nGenealogiezh e brezhoneg\nGant Geneanet ez eus moaien da gaout an traoù e brezhoneg : a-walc’h eo kemm ar yezh war an URL : lakaat br e plas fr. da skouer : http://gw.geneanet.org/alaincarre?lang=br&pz=alain+roland+edouard&nz=carre&ocz=0&p=herve&n=grall http://gw.geneanet.org/alaincarre?lang=fr&pz=alain+roland+edouard&nz=carre&ocz=0&p=herve&n=grall http://gw.geneanet.org/alaincarre?lang=es&pz=alain+roland+edouard&nz=carre&ocz=0&p=marie&n=croguennec aze zo spagnoleg\nEvit sikour ur raktres e Traonienn ar Sent\nGwerzh ul livadur evit sikour ur raktres e Traonienn ar Sent. http://feiz-ha-breizh.blogspot.fr/2017/05/gwerzh-ul-livadur-evit-sikour-ur.html\nUr c’helou trist eo. Ar gevredigezh “Mignoned ar Brezhoneg“, aozerien Gouel Broadel ar Brezhoneg, ne anavezont ket o mignoned. Da “Vignoned ar Brezhoneg” e lavaromp ez int faziet : ne fell ket dezho bezañ mignoned ganeomp daoust ma-z omp-ni mignoned d’ar brezhoneg abaoe 1947. Evit ar wech kentañ en istor EAT eta ez eo berzet […]\nPreder, Stourm "Pro Life",


LIZHER KENTAÑ PAOL D'AR GORINTIZ\n1 Paol, galvet da vezañ abostol eus Jezuz-Krist dre volontez Doue, hag ar breur Sosten,\n2 da Iliz Doue a zo e Korint, d'ar re a zo bet santelaet e Jezuz-Krist, galvet da vezañ santel, gant an holl re a c'halv, e pelec'h bennak e vefent, anv an Aotrou Jezuz-Krist, o Aotrou hag hon hini:\n3 Ar c'hras hag ar peoc'h ra vo roet deoc'h a-berzh Doue hon Tad hag a-berzh an Aotrou Jezuz-Krist!\n4 Trugarekaat a ran va Doue dalc'hmat evidoc'h, abalamour da c'hras Doue bet roet deoc'h e Jezuz-Krist,\n5 dre ma'z oc'h bet pinvidikaet ennañ e pep doare, e kement a sell ouzh ar gomz hag ouzh an anaoudegezh,\n6 hervez ma'z eo bet testeni Krist startaet ennoc'h,\n7 e doare ma ne vank donezon ebet deoc'h-c'hwi hag a c'hortoz emziskouez hon Aotrou Jezuz-Krist.\n8 Ho kreñvaat a raio ivez betek ar fin, evit ma viot divlam en deiz hon Aotrou Jezuz-Krist.\n9 Doue a zo feal, drezañ oc'h bet galvet da genunvaniezh e Vab Jezuz-Krist hon Aotrou.\nDizunvaniezh en Iliz\n10 Ho pediñ a ran, breudeur, en anv hon Aotrou Jezuz-Krist, da zerc'hel holl an hevelep komzoù ha da ziwall na vefe ket a zizunvaniezh etrezoc'h, met da vezañ unanet en un hevelep soñj hag en un hevelep mennozh.\n11 Rak diwar ho penn, va breudeur, roet eo bet din da anavezout gant ar re eus ti Kloe ez eus tabutoù en ho touez.\n12 Fellout a ra din lavarout penaos pep hini ac'hanoc'h a lavar: Me a zo da Baol! Ha me da Apolloz! Ha me da Gefaz! Ha me da Grist!\n13 Krist, daoust ha lodennet eo? Paol, daoust ha kroazstaget eo bet evidoc'h? Pe daoust hag en anv Paol oc'h bet badezet?\n14 Trugarekaat a ran Doue dre ma ne'm eus badezet hini ac'hanoc'h, nemet Krispuz ha Gaiuz,\n15 evit na lavaro den em eus badezet em anv.\n16 Badezet em eus c'hoazh tiegezh Stefanaz. Met a-hend-all, n'ouzon ket ha badezet em befe c'hoazh unan all bennak.\n17 Rak n'eo ket evit badeziñ en deus Krist va c'haset, met evit prezeg an Aviel, nann gant furnez ar gomz, evit na vefe ket rentet didalvoud kroaz Krist.\n18 Rak prezeg ar groaz a zo ur follentez evit ar re a ya da goll, met evidomp-ni hag a zo salvet, eo galloud Doue.\n19 Evel-se eo skrivet: Kas a rin da get furnez ar re fur, ha da netra skiant ar re skiantek.\n20 Pelec'h emañ an den fur? Pelec'h emañ ar skrib? Pelec'h emañ tabuter ar bed-mañ? Daoust ha n'en deus ket Doue troet e follentez furnez ar bed-mañ?\n21 Rak evel ma n'en deus ket ar bed, dre e furnez, anavezet Doue e furnez Doue, ez eo bet plijet gant Doue salviñ ar gredourien dre follentez ar prezeg.\n22 E-pad ma c'houlenn ar Yuzevien mirakloù ha ma klask ar C'hresianed ar furnez,\n23 ni a brezeg Krist kroazstaget, abeg da gouezhañ evit ar Yuzevien ha follentez evit ar C'hresianed,\n24 met evit ar re a zo galvet, kement ar Yuzevien evel ar C'hresianed, e prezegomp Krist, galloud Doue ha furnez Doue.\n25 Rak follentez Doue a zo furoc'h eget an dud, ha dinerzhded Doue a zo kreñvoc'h eget an dud.\n26 Eveshait, breudeur, penaos en ho touez c'hwi hag a zo bet galvet, n'eus ket kalz a dud fur hervez ar c'hig, na kalz a dud c'halloudek, na kalz a dud nobl.\n27 Met Doue en deus dibabet an traoù foll eus ar bed evit mezhekaat ar re fur, Doue en deus dibabet an traoù dister eus ar bed evit mezhekaat ar re nerzhus,\n28 ha Doue en deus dibabet an traoù displed eus ar bed, ar muiañ disprizet hag ar re n'emaint ket, evit kas da netra ar re a zo,\n29 evit na fougeo kig ebet dirazañ.\n30 Ha drezañ eo ez oc'h e Jezuz-Krist, an hini a zo bet graet deomp a-berzh Doue, furnez, reizhder, santeladur ha dasprenadur,\n31 evit, evel ma'z eo skrivet: Ra fougeo en Aotrou an hini a fouge.\n1 Pa'z on deuet d'ho kavout, breudeur, n'on ket deuet gant komzoù pe gant furnez vras evit disklêriañ deoc'h testeni Doue,\n2 rak ne'm eus ket soñjet e tleen anavezout tra all en ho touez nemet Jezuz-Krist, ha Jezuz-Krist kroazstaget.\n3 En ho touez ez on bet er gwander, en doujañs, hag en ur grenadenn vras.\n4 Va c'homzoù ha va frezegenn n'int ket bet dalc'het e lavarioù c'hwek eus furnez an den, met en un diskouezadur a Spered hag a c'halloud,\n5 evit na vo ket savet ho feiz war furnez an dud, met war c'halloud Doue.\n6 Hag e prezegomp ur furnez e-touez ar re zivlam, ur furnez ha n'eo ket eus ar bed-mañ, nag eus renerien ar bed-mañ a zeu da vezañ hep galloud,\n7 met prezeg a reomp furnez Doue en ur mister, ur furnez a oa bet kuzhet hag a oa bet ragaozet gant Doue a-raok ar c'hantvedoù evit hor gloar,\n8 ha n'eo bet anavezet gant hini ebet eus renerien ar bed-mañ, rak mar o dije hec'h anavezet, n'o dije ket kroazstaget an Aotrou a c'hloar.\n9 Met hervez ma'z eo skrivet: Bez' ez int traoù n'en deus ket gwelet al lagad, n'he deus klevet ar skouarn, n'int ket pignet e kalon an den, traoù en deus kempennet Doue evit ar re a gar anezhañ.\n10 Met Doue en deus o diskuliet deomp dre e Spered, rak ar Spered a furch an holl draoù, zoken donderioù Doue.\n11 Rak piv e-touez an dud a anavez traoù an den, nemet spered an den a zo ennañ? Evel-se ivez den n'anavez traoù Doue, nemet Spered Doue.\n12 Hogen ni, n'hon eus ket resevet spered ar bed, met ar Spered a zeu eus Doue, evit anavezout an traoù a zo bet roet deomp gant Doue dre c'hras.\n13 Ha komz a reomp diwar o fenn, nann gant ar c'homzoù a zesk furnez an dud, met gant ar re a zesk ar Spered-Santel, o tisplegañ traoù speredel d'ar re a zo speredel.\n14 Koulskoude an den naturel ne gompren ket traoù Spered Doue, rak evel follentez ez int evitañ, ha ne c'hell ket o anavezout, rak dre ar spered eo e varner anezho.\n15 Met an den speredel a varn an holl draoù, ha n'eo e-unan barnet gant den.\n16 Rak piv en deus anavezet soñj an Aotrou evit e gelenn? Hogen ni hon eus soñj Krist.\nJezuz a zo an diazez nemetañ\n1 Evidon-me, breudeur, ne'm eus ket gallet komz deoc'h evel da dud speredel met evel da dud kigel, evel da vugale vihan e Krist.\n2 Roet em eus deoc'h laezh da evañ ha nann boued fetis, rak ne oac'h ket c'hoazh gouest d'e zegemer. Ha bremañ zoken ne c'hellit ket, dre ma'z oc'h c'hoazh kigel.\n3 Rak pa'z eo gwir ez eus en ho touez gwarizi, tabutoù ha diemglevioù, daoust ha n'oc'h ket kigel, daoust ha ne gerzhit ket hervez an dud?\n4 Pa lavar unan: Me a zo da Baol! Hag egile: Me da Apolloz! Daoust ha n'oc'h ket kigel?\n5 Piv eta eo Paol ha piv eo Apolloz, nemet servijerien hoc'h eus kredet drezo hervez m'en deus an Aotrou roet da bep hini?\n6 Me am eus plantet, Apolloz en deus douraet, met Doue en deus lakaet da greskiñ,\n7 evel-se an hini a blant n'eo netra, nag an hini a zoura, met Doue a laka da greskiñ.\n8 An hini a blant hag an hini a zoura a zo heñvel, ha pep hini a resevo e c'hopr e-unan hervez e labour e-unan.\n9 Rak ni a zo oberourien gant Doue, ha c'hwi eo park Doue, ti Doue.\n10 Hervez gras Doue a zo bet roet din, em eus lakaet an diazez evel ur saver fur, hag unan all a vañson warnañ. Met ra eveshaio pep hini penaos e vañson warnañ.\n11 Rak den ne c'hell lakaat un diazez all eget an hini a zo bet lakaet, da lavarout eo Jezuz-Krist.\n12 Bremañ mar mañson unan bennak war an diazez-se gant aour, arc'hant, mein prizius, koad, foenn, soul,\n13 labour pep hini a vo en em ziskouezet, rak an deiz en roio da anavezout, dre ma vo diskuliet dre an tan; hag an tan a amprouo petra eo labour pep hini.\n14 Mar chom en e sav labour unan bennak en devo mañsonet warnañ, e resevo ur gopr.\n15 Mar dev labour unan bennak, e c'houzañvo ar c'holl. Eñ a vo salvet, met evel a-dreuz an tan.\n16 Ha n'ouzoc'h ket ez oc'h templ Doue hag emañ Spered Doue o chom ennoc'h?\n17 Mar distruj unan bennak templ Doue, Doue en distrujo, rak templ Doue a zo santel, ha c'hwi eo kement-se.\n18 N'en em douello den e-unan. Mar soñj unan bennak ac'hanoc'h bezañ fur er c'hantved-mañ, ra zeuio da vezañ foll evit dont da vezañ fur.\n19 Rak furnez ar bed-mañ a zo follentez dirak Doue, rak skrivet eo: Tapout a ra ar re fur en o gwidre.\n20 Ha c'hoazh: An Aotrou a oar penaos eo aner soñjoù ar re fur.\n21 Arabat da zen lakaat eta e c'hloar en dud, rak an holl draoù a zo deoc'h,\n22 pe Paol, pe Apolloz, pe Kefaz, pe ar bed, pe ar vuhez, pe ar marv, pe an traoù a-vremañ, pe an traoù da zont,\n23 an holl draoù a zo deoc'h, ha c'hwi a zo da Grist, ha Krist a zo da Zoue.\nAr ministrerezh a Abostol\n1 Ra vimp sellet gant pep hini evel servijerien Krist ha merourien misterioù Doue.\n2 A-hend-all, ar pezh a c'houlenner digant ar verourien, eo ma vefe kavet pep hini feal.\n3 Evidon-me, e ra nebeut a dra din bezañ barnet ganeoc'h pe gant ul lez-varn den. Ha n'en em varnan ket kennebeut va-unan,\n4 rak n'en em gavan kablus a netra. Koulskoude n'on ket reishaet evit-se, met an hini a varn ac'hanon eo an Aotrou.\n5 Setu perak na varnit netra a-raok an amzer, betek ma teuio an Aotrou, a lakaio da vezañ sklaer an traoù kuzhet en deñvalijenn, hag ivez a ziskulio soñjoù ar c'halonoù. Neuze Doue a roio da bep hini e veuleudi.\n6 Breudeur, an traoù-se am eus treuzkaset warnon ha war Apolloz abalamour deoc'h, evit ma teskot ennomp tremen hep soñjal en tu all d'ar pezh a zo skrivet, evit na zeuio hini ac'hanoc'h d'en em c'hwezhañ a lorc'h evit unan a-enep egile.\n7 Rak piv a ziforc'h ac'hanout? Petra ac'h eus ha na'c'h eus ket resevet? Ha ma ec'h eus e resevet, perak tennañ gloar dioutañ evel ma ne'z pije ket e resevet?\n8 Dija hoc'h eus resevet ho kwalc'h, dija ez oc'h pinvidik, emaoc'h o ren hepdomp. Ha ra renot e gwirionez, evit ma renimp ivez ganeoc'h.\n9 Rak me a soñj din en deus Doue hon diskouezet, ni an ebestel, evel ar re ziwezhañ eus an dud, evel kondaonet d'ar marv, ouzh hol lakaat da wel d'ar bed, d'an aeled ha d'an dud.\n10 Ni a zo foll abalamour da Grist, met c'hwi a zo fur e Krist; ni a zo dinerzh, met c'hwi a zo kreñv; c'hwi a zo en enor, met ni a zo disprizet.\n11 Betek vremañ hon eus naon ha sec'hed, ez omp en noazh; skeiñ a reer war hon dremm; emaomp o redek amañ hag ahont;\n12 en em skuizhañ a reomp o labourat gant hon daouarn hon-unan; dismegañset, e vennigomp; heskinet, e c'houzañvomp;\n13 falstamallet, ec'h aspedomp. Deuet omp betek vremañ evel skubadur ar bed, repuajoù an holl.\n14 Ne skrivan ket an traoù-mañ evit ober mezh deoc'h, met ho kelenn a ran evel va bugale karet-mat.\n15 P'ho pefe zoken dek mil mestr e Krist, n'ho pefe ket meur a dad, rak me eo an hini en deus ho kanet e Jezuz-Krist dre an Aviel.\n16 Ho pediñ start a ran eta, bezit va heñvelerien.\n17 Evit-se eo em eus kaset deoc'h Timote, va mab karet-mat ha feal en Aotrou. Degas a raio soñj deoc'h eus va hentoù e Krist ha penaos e prezegan dre holl en holl Ilizoù.\nHiniennoù a zo en em c'hwezhet gant al lorc'h\n18 Hogen hiniennoù a zo en em c'hwezhet gant al lorc'h, evel ma ne zlejen ket dont d'ho kavout.\n19 Met mont a rin prest d'ho kavout, mar fell d'an Aotrou, hag ec'h anavezin nann ar c'homzoù met ar galloud eus ar re a zo en em c'hwezhet.\n20 Rak rouantelezh Doue n'emañ ket er c'homzoù met er galloud.\n21 Petra a fell deoc'h? Mont a rin d'ho kavout gant ur walenn, pe gant karantez hag ur spered a zouster?\nChomit hep hudurniezh en ho touez\n1 Klevout a reer lavarout a bep tu ez eus en ho touez hudurniezh, hag un hudurniezh ken bras ma n'eo ket anvet un hevelep tra e-touez ar broadoù. Evel-se unan ac'hanoc'h en deus kemeret gwreg e dad.\n2 Hag oc'h en em c'hwezhet gant al lorc'h! Ha n'oc'h ket bet kentoc'h er glac'har, evit ma vo lamet eus ho touez an hini en deus graet kement-se!\n3 Evidon-me, ezvezant em c'horf met bezant em spered, em eus barnet dija, evel ma vijen bezant, an hini en deus graet un hevelep tra:\n4 En anv hon Aotrou Jezuz-Krist, c'hwi ha va spered o vezañ a-unan, gant galloud hon Aotrou Jezuz-Krist,\n5 ra vo lakaet un hevelep den etre daouarn Satan, evit ma vo distrujet ar c'hig, ha ma vo salvet ar spered da zeiz an Aotrou Jezuz.\n6 N'eo ket mat deoc'h tennañ gloar diouzhoc'h. Ha n'ouzoc'h ket penaos un nebeudig goell a laka an holl doaz da c'hoiñ?\n7 Riñsit eta ar goell kozh, evit ma viot un toaz nevez, peogwir ez oc'h hep goell. Rak Krist, hor Pask, a zo bet aberzhet evidomp.\n8 Setu perak lidomp ar gouel, nann gant ar goell kozh na gant ur goell a zroug hag a fallentez, met gant ar bara hep goell eus an eeunder hag ar wirionez.\n9 Skrivet em eus deoc'h em lizher chom hep darempredoù gant an dud hudur,\n10 ne oa ket a-grenn gant tud hudur ar bed-mañ, an dud wallc'hoantek, al laeron, an idolerien, rak neuze e vije ret deoc'h mont er-maez eus ar bed.\n11 Met ar pezh am eus skrivet deoc'h, eo chom hep darempredoù gant unan bennak a vez anvet breur hag a zo hudur, pe gwallc'hoantek, pe idoler, pe droukkomzer, pe mezvier, pe laer, na zebrit ket zoken gant un hevelep den.\n12 Petra am eus eta da varn re an diavaez? Daoust ha n'hoc'h eus ket da varn re an diabarzh?\n13 Re an diavaez, Doue o barn. Lamit eta an hini drouk diouzh ho kreiz.\nRet eo barn ar c'hrozioù etre ar gristenien e-barzh an Iliz\n1 P'en deus unan bennak ac'hanoc'h ur c'hroz bennak a-enep unan all, ha krediñ a raio sevel prosez outañ dirak ar re zifeiz kentoc'h eget dirak ar sent?\n2 N'ouzoc'h ket penaos ar sent a varno ar bed? Ha mard eo barnet ar bed ganeoc'h, ha dizellezek oc'h da varn traoù disteroc'h?\n3 N'ouzoc'h ket penaos e varnimp an aeled? Ha pegement muioc'h traoù ar vuhez-mañ?\n4 Neuze p'hoc'h eus prosezioù evit traoù ar vuhez-mañ, kemerit evit barnerien ar re n'eo ket graet van anezho en Iliz.\n5 Evit ho mezh en lavaran deoc'h. N'eus ket eta un den fur en ho touez, hini ebet hag a c'hellfe barn etre e vreudeur?\n6 Met ur breur a sav prosez ouzh ur breur all, ha kement-se dirak ar re zifeiz!\n7 Kaout prosezioù an eil a-enep egile a zo dija ur gwall si en ho touez. Perak ne c'houzañvit ket kentoc'h un dislealded bennak? Perak ne c'houzañvit ket kentoc'h ur c'holl?\n8 Met c'hwi eo ar re a ra dislealded hag a ra koll, ha d'ho preudeur zoken!\nTec'hit diouzh an hudurniezh\n9 N'ouzoc'h ket penaos an dud direizh n'o devo ket rouantelezh Doue da hêrezh? Arabat deoc'h en em douellañ, nag ar re hudur, nag an idolerien, nag an avoultrerien, nag ar sodomiz, nag an heñvelreviaded,\n10 nag al laeron, nag ar re wallc'hoantek, nag ar vezvierien, nag an droukkomzerien, nag ar skraperien, n'o devo rouantelezh Doue da hêrezh.\n11 Hag evel-se e oa hiniennoù ac'hanoc'h. Met gwalc'het oc'h bet, met santelaet oc'h bet, met reishaet oc'h bet, en anv an Aotrou Jezuz ha dre Spered hon Doue.\n12 An holl draoù a zo aotreet din, met n'int ket holl talvoudus din. An holl draoù a zo aotreet din, met n'en em rin ket mevel eus hini anezho.\n13 Ar boued a zo evit ar c'hof hag ar c'hof evit ar boued, met Doue a zistrujo an eil hag egile. Hogen ar c'horf n'eo ket evit an hudurniezh met evit an Aotrou, hag an Aotrou evit ar c'horf.\n14 Ha Doue, hag en deus dasorc'het an Aotrou, hon dasorc'ho ivez dre e c'halloud.\n15 N'ouzoc'h ket ez eo ho korfoù izili Krist? Ha kemer a rin eta izili Krist evit ober anezho izili ur c'hast? N'eo ket!\n16 N'ouzoc'h ket penaos an hini en em unan gant ur c'hast a zo un hevelep korf ganti? Rak lavaret eo: An daou a vo ur c'hig hepken.\n17 Met an hini en em unan gant an Aotrou a zo un hevelep spered gantañ.\n18 Tec'hit diouzh an hudurniezh. Kement pec'hed a ra un den a zo er-maez eus ar c'horf, met an hini a ra hudurniezh a bec'h a-enep e gorf e-unan.\n19 N'ouzoc'h ket ez eo ho korf templ ar Spered-Santel a zo ennoc'h hag a zo bet roet deoc'h gant Doue? N'oc'h ket deoc'h hoc'h-unan,\n20 rak dasprenet oc'h bet gant ur priz bras. Roit eta gloar da Zoue en ho korf hag en ho spered, ar re a zo da Zoue.\n1 Diwar-benn an traoù hoc'h eus skrivet din, mat eo d'an den chom hep stekiñ ouzh maouez ebet.\n2 Met en abeg d'an hudurniezh, ra en devo pep den e wreg ha pep gwreg he gwaz.\n3 Ra roio ar gwaz d'e wreg ar pezh a zle dezhi, ha ra roio an hevelep tra ar wreg d'he gwaz.\n4 Ar wreg n'eo ket mestr war he c'horf hec'h-unan, met ar gwaz eo. En hevelep doare ivez ar gwaz n'eo ket mestr war e gorf e-unan, met ar wreg eo.\n5 N'en em dremenit ket an eil eus egile, nemet dre un asant graet etrezoc'h evit ur pennad, evit en em reiñ d'ar yun ha d'ar bedenn. Ha goude distroit asambles, gant aon na zeufe Satan d'ho temptañ dre ho tiouer a vestroni.\n6 Lavarout a ran kement-se evel un ali, ha n'eo ket ur gourc'hemenn.\n7 Rak me a garfe e vefe an holl dud eveldon, met pep hini en deus resevet eus Doue e zonezon e-unan, unan en un doare hag egile en un doare all.\n8 Met lavarout a ran d'ar re n'int ket dimezet ha d'an intañvezed ez eo mat dezho chom evel ma'z on.\n9 Koulskoude, ma n'o deus ket mestroni warno o-unan, ra zimezint, rak gwelloc'h eo dimeziñ eget deviñ.\n10 D'ar re a zo dimezet e c'hourc'hemennan, n'eo ket me met an Aotrou, n'en em zispartio ket ar wreg diouzh he gwaz,\n11 ha mard eo en em zispartiet, ra chomo hep addimeziñ pe ra zistroio gant hec'h ozhac'h, hag arabat d'ar gwaz dilezel e wreg.\n12 D'ar re all e lavaran, me ha nann an Aotrou, mar en deus ur breur bennak ur wreg difeiz hag a c'hoantafe chom gantañ, arabat dezhañ kuitaat anezhi,\n13 ha mar he deus ur wreg bennak ur gwaz difeiz hag a c'hoantafe chom ganti, arabat dezhi kuitaat anezhañ.\n14 Rak ar gwaz difeiz a zo santelaet gant e wreg, hag ar wreg difeiz a zo santelaet gant he gwaz, anez da-se ho pugale a vije dic'hlan, nemet bremañ ez int santel.\n15 Mar en em zisparti an hini difeiz, ra en em zispartio, ar breur pe ar c'hoar n'int ket dalc'het neuze. Met Doue en deus hor galvet d'ar peoc'h.\n16 Rak daoust ha gouzout a rez, gwreg, ha salviñ a ri da waz? Pe daoust ha gouzout a rez, gwaz, ha salviñ a ri da wreg?\n17 Evel-se ra gerzho pep hini hervez ar pezh en deus Doue roet dezhañ, hervez m'en deus an Aotrou e c'halvet. Setu ar pezh a c'hourc'hemennan en holl Ilizoù.\n18 Unan bennak ha galvet eo bet amdroc'het? Ra chomo amdroc'het. Unan bennak ha galvet eo bet diamdroc'h? Arabat dezhañ bezañ amdroc'het.\n19 An amdroc'h n'eo netra hag an diamdroc'h n'eo netra, met mirout gourc'hemennoù Doue eo an holl draoù.\n20 Ra chomo pep hini er stad ma oa pa'z eo bet galvet.\n21 Ha galvet out bet pa oas sklav? Na vez ket nec'het gant-se, met mar gellez dont da vezañ frank, tenn kentoc'h da vad.\n22 Rak an hini a zo galvet en Aotrou o vezañ sklav, a zo frankiziad an Aotrou. En hevelep doare an hini a zo galvet o vezañ frank, a zo sklav Krist.\n23 Ur priz a zo bet paeet evit ho taspren, na zeuit ket da vezañ sklaved an dud.\n24 Breudeur, ra chomo pep hini dirak Doue er stad ma oa pa'z eo bet galvet.\n25 Diwar-benn ar gwerc'hezed, ne'm eus gourc'hemenn ebet a-berzh an Aotrou, met reiñ a ran un ali evel un den hag en deus bet lod e trugarez an Aotrou evit bezañ feal dezhañ.\n26 Krediñ a ran eta, en abeg d'ar glac'haroù a-vremañ, ez eo un dra vat d'ar gwaz chom evel ma'z emañ.\n27 Ereet out gant ur wreg? Na glask ket en em zizeren. N'out ket ereet gant ur wreg? Na glask gwreg ebet.\n28 Mar dimezez, ne bec'hez ket, mar dimez ar werc'hez, ne bec'h ket. Met an dud-se o devo glac'haroù er c'hig, ha fellout a rafe din o espern deoc'h.\n29 Setu ar pezh a lavaran, breudeur, an amzer a zo berr a-vremañ. Ar re o deus ur wreg ra vint evel pa n'o defe ket,\n30 ar re a ouel evel pa ne ouelfent ket, ar re a zo laouen evel pa ne vefent ket laouen, ar re a bren evel pa n'o defe netra,\n31 ar re a zo oc'h ober gant ar bed evel pa ne rafent ket, rak skeudenn ar bed-mañ a dremen.\n32 Ha me a garfe e vefec'h hep nec'hamant. An hini n'eo ket dimezet en em ro da draoù an Aotrou evit plijout d'an Aotrou,\n33 met an hini a zo dimezet en em ro da draoù ar bed evit plijout d'e wreg.\n34 Un diforc'h a zo etre ar wreg dimezet hag ar werc'hez: an hini n'eo ket dimezet en em ro da draoù an Aotrou evit bezañ santel a gorf hag a spered, met an hini a zo dimezet en em ro da draoù ar bed evit plijout d'he gwaz.\n35 Lavarout a ran kement-se evit ho mad, n'eo ket evit stegnañ ur pech deoc'h, met evit ho tougen d'ar pezh a zo dereat, ha ma c'hellot servijañ an Aotrou hep harz ebet.\n36 Met mar kred unan bennak e vefe un dismegañs evit e verc'h tremen fleur hec'h oad hep bezañ dimezet hag e vefe ret he dimeziñ, ra raio evel ma fello dezhañ, ne bec'ho ket. Ra zimezo ar merc'hed.\n37 Met an hini a chom start en e galon, an hini n'eo ket rediet met a zo er c'hontrol mestr eus e volontez, an hini en deus soñjet en e galon mirout e verc'h gwerc'h, a ra mat.\n38 Evel-se an hini he dimez a ra mat, hag an hini n'he dimez ket a ra gwelloc'h.\n39 Ar wreg a zo ereet dre al lezenn e-pad ma'z emañ he gwaz o vevañ. Met ma varv he gwaz, frank eo da zimeziñ gant an neb a fell dezhi, nemet ra vo en Aotrou.\n40 Eürusoc'h eo koulskoude, hervez ar pezh a gav din, mar chom evel ma'z emañ. Ha krediñ a ran em eus ivez Spered Doue.\nAr boued aberzhet d'an idoloù\n1 Diwar-benn an traoù aberzhet d'an idoloù, gouzout a reomp hon eus holl anaoudegezh. An anaoudegezh a c'hwez, met ar garantez a sav.\n2 Mar soñj unan bennak gouzout un dra bennak, n'en deus c'hoazh anavezet netra evel ma tleer anavezout.\n3 Met mar kar unan bennak Doue, anavezet eo gantañ.\n4 Diwar-benn eta debriñ traoù aberzhet d'an idoloù, ec'h ouzomp penaos un idol n'eo netra er bed ha penaos n'eus nemet un Doue hepken.\n5 Rak petra bennak ma'z eus, en neñv pe war an douar, reoù hag a zo anvet doueed, evel ma'z eus meur a zoue ha meur a aotrou,\n6 koulskoude ni n'hon eus nemet un Doue hepken, an Tad, e teu an holl draoù dioutañ hag ez omp-ni ennañ, hag un Aotrou hepken, Jezuz-Krist, a zo an holl draoù drezañ hag emaomp-ni drezañ.\n7 Met an holl n'o deus ket an anaoudegezh-se. Rak hiniennoù, hervez ar gredenn o deus bremañ c'hoazh eus an idol, a zebr an traoù evel bet aberzhet d'an idoloù, hag o c'houstiañs, o vezañ gwan, a zo saotret a gement-se.\n8 Hogen n'eo ket ur boued hol laka da vezañ plijus da Zoue. Rak ma tebromp, ne zeu talvoudegezh ebet deomp a-se, ha ma ne zebromp ket, n'hon eus koll ebet a-se.\n9 Met lakait evezh koulskoude na zeufe ket ar frankiz hoc'h eus da vezañ ur maen-kouezh evit ar re wan.\n10 Rak mar gwel unan bennak ac'hanout, te hag ac'h eus anaoudegezh, azezet ouzh taol e templ an idoloù, an hini a zo gwan e goustiañs, ha ne vo ket ivez douget da zebriñ eus an traoù a zo aberzhet d'an idoloù?\n11 Hag e vo kollet dre da anaoudegezh ar breur gwan ez eo marvet Krist evitañ.\n12 Evel-se, o pec'hiñ a-enep ar vreudeur hag o c'hloazañ o c'houstiañs a zo gwan, e pec'hit a-enep Krist.\n13 Setu perak, mar lakaan va breur da strebotiñ dre ar pezh a zebran, ne zebrin biken a gig, evit chom hep lakaat va breur da strebotiñ.\nGwirioù an abostol\n1 Ha n'on ket abostol? Ha ne'm eus ket frankiz? Ha ne'm eus ket gwelet Jezuz-Krist hon Aotrou? Ha n'oc'h ket va labour en Aotrou?\n2 Ma n'on ket abostol evit ar re all, ez on da nebeutañ evidoc'h, rak c'hwi eo siell va abostoliezh en Aotrou.\n3 Eno emañ va difenn a-enep ar re a varn ac'hanon.\n4 N'hon eus ket ar gwir da zebriñ ha da evañ?\n5 N'hon eus ket ar gwir da gas ganeomp ur c'hoar a vefe hor pried, evel an ebestel all, ha breudeur an Aotrou, ha Kefaz?\n6 Pe n'eus nemedon-me ha Barnabaz ha n'o defe ket ar gwir da chom hep labourat?\n7 Piv a ya morse d'ar brezel diwar e goust e-unan? Piv eo an hini a blant ur winienn ha na zebr ket eus e frouezh? Pe piv eo an hini a ro da beuriñ d'an tropell ha na ev ket eus e laezh?\n8 Hag hervez giz an dud eo e lavaran kement-se? Al lezenn ha n'en lavar ket ivez?\n9 Rak skrivet eo e lezenn Moizez: Ne erei ket e c'henoù d'an ejen a vac'ho ar greun. Eus an ejened eo e kemer Doue preder,\n10 pe n'eo ket e gwirionez evidomp-ni en deus lavaret kement-se? Evidomp-ni eo bet skrivet penaos an arer a zle arat gant esperañs, hag an hini a zorn ar greun gant esperañs a zle kaout lod er pezh a esper.\n11 Mar hon eus hadet en ho touez madoù speredel, ha kalz eo e vedfemp diganeoc'h eus ho madoù kigel?\n12 Mar o deus reoù all implijet ar gwir-se warnoc'h, perak ne reomp ket ni kentoc'h? Koulskoude n'hon eus ket graet implij eus ar gwir-se, er c'hontrol e c'houzañvomp pep tra evit chom hep lakaat harz ebet da Aviel Krist.\n13 N'ouzoc'h ket penaos ar re a ra ar servij santel a zebr eus traoù an templ, ha penaos ar re a servij an aoter o deus lod eus an aoter?\n14 Evel-se ivez an Aotrou en deus gourc'hemennet d'ar re a brezeg an Aviel bevañ diouzh an Aviel.\n15 Met ne'm eus graet implij ebet eus ar gwirioù-se ha ne skrivan ket kement-se evit ma vo graet e-giz-se em c'heñver, rak gwelloc'h e vefe ganin mervel eget na lamfe unan bennak ar c'hloar-se diganin.\n16 Mar prezegan an Aviel, ne'm eus ket lec'h da dennañ gloar a gement-se, rak dalc'het on d'henn ober, ha gwalleur din ma ne brezegan ket an Aviel!\n17 Mar gran kement-se a galon vat, em bo ar gopr, met mar gran en desped din, ar garg d'henn ober a zo fiziet ennon.\n18 Peseurt gopr am eus eta? O prezeg an Aviel, eo e tiazezan Aviel Krist hep na gousto netra da zen, hag hep na rin implij eus va gwir en Aviel.\n19 Rak petra bennak ma'z on frank e-keñver an holl, ez on en em lakaet da servijer d'an holl, evit gounit muioc'h a dud.\n20 Gant ar Yuzevien, on bet evel Yuzev, evit gounit ar Yuzevien; gant ar re a zo dindan al lezenn, on bet evel dindan al lezenn, evit gounit ar re a zo dindan al lezenn;\n21 gant ar re a zo hep lezenn, on bet evel hep lezenn, petra bennak ma n'on ket hep lezenn dirak Doue pa'z on dindan lezenn Krist, evit gounit ar re a zo hep lezenn.\n22 Bet on evel gwan gant ar re wan, evit gounit ar re wan. En em c'hraet on e pep tra d'an holl evit salviñ en un doare bennak hiniennoù anezho.\n23 Kement-se a ran abalamour d'an Aviel, evit kaout lod ennañ.\n24 N'ouzoc'h ket penaos pa gemerer perzh en ur redadeg eo an holl a red, met unan hepken a resev ar priz? Redit e-doare d'e c'hounit.\n25 Pep den hag a stourm, a ziouer pep tra, ha kement-se a ra evit kaout ur gurunenn vreinus, met ni a ra evit kaout unan divreinus.\n26 Redek a ran eta, n'eo ket en avantur, stourm a ran, n'eo ket evel o skeiñ war an aer.\n27 Met bloñsañ a ran va c'horf hag e lakaan anezhañ da blegañ din, gant aon na vefen taolet kuit va-unan goude bezañ prezeget d'ar re all.\nSkouerioù tennet eus istor Israel\n1 Breudeur, ne fell ket din e vefec'h hep gouzout eo bet hon tadoù holl dindan ar goabrenn, o deus tremenet holl a-dreuz ar mor,\n2 int bet holl badezet dindan Moizez er goabrenn hag er mor,\n3 o deus holl debret eus an hevelep boued speredel,\n4 hag o deus holl evet eus an hevelep evaj speredel, rak evañ a raent eus ar roc'h speredel a yae war o lerc'h, hag ar roc'h-se a oa Krist.\n5 Met Doue ne gavas ket e blijadur e darn vuiañ anezho, rak kouezhañ a rejont er gouelec'h.\n6 Hag an traoù-se a zo bet skouerioù deomp, evit na c'hoantaimp ket traoù fall evel ma c'hoantajont-int.\n7 Ha na zeuit ket da vezañ idolerien evel ma voe hiniennoù anezho, hervez ma'z eo skrivet: Ar bobl a azezas da zebriñ ha da evañ, ha goude e savjont d'en em laouenaat.\n8 Ha na reomp ket a hudurniezh evel ma reas traoù hudur hiniennoù anezho, hag e kouezhas tri mil warn-ugent anezho en hevelep devezh.\n9 Ha na demptomp ket Krist evel ma reas hiniennoù anezho, hag e voent kaset da goll gant an naered.\n10 Ha na c'hrozmolit ket evel ma c'hrozmolas hiniennoù anezho, hag e voent lazhet gant an distrujer.\n11 An holl draoù-se a c'hoarvezas ganto evit servijañ da skouerioù, hag int bet skrivet evit hon deskadurezh, deomp-ni hag a zo deuet d'an amzerioù diwezhañ.\n12 Evel-se an hini a gred bezañ en e sav, ra daolo pled rak kouezhañ.\n13 Temptadur ebet n'eo deuet deoc'h ha na vefe ket kumun d'an dud. Met Doue a zo feal, ha ne lezo ket ho temptañ en tu all d'ho nerzh, ha gant an temptadur e tiskouezo ivez an hent da zont er-maez, evit ma c'hellot e c'houzañv.\nTaol an Aotrou ha taol an diaouled\n14 Setu perak, va re garet-mat, tec'hit diouzh an idolerezh.\n15 Komz a ran evel da dud a skiant. Barnit hoc'h-unan ar pezh a lavaran.\n16 An hanaf a vennozh a vennigomp ha n'eo ket ar genunvaniezh ouzh gwad Krist? Ar bara a dorromp ha n'eo ket ar genunvaniezh ouzh korf Krist?\n17 Dre ma'z eus ur bara hepken, ni evidomp da vezañ kalz n'omp nemet ur c'horf hepken, rak holl hon eus lod eus an hevelep bara.\n18 Sellit ouzh Israel hervez ar c'hig. Ar re a zebr an aberzhoù ha n'o deus ket kenunvaniezh gant an aoter?\n19 Petra a lavaran eta? Pe e vefe an idol un dra bennak? Pe e vefe ar pezh a vez aberzhet d'an idol un dra bennak. Nann,\n20 met ar pezh a vez aberzhet gant ar broadoù, a aberzhont d'an diaouled ha nann da Zoue. Ha ne fell ket din ho pefe kenunvaniezh gant an diaouled.\n21 Ne c'hellit ket evañ hanaf an Aotrou hag hanaf an diaouled. Ne c'hellit ket kemer lod e taol an Aotrou hag e taol an diaouled.\n22 Ha fellout a ra deomp hegasiñ gwarizi an Aotrou? Ha kreñvoc'h ez omp egetañ?\nFrankiz ar gristenien\n23 An holl draoù a zo aotreet din, met n'int ket holl talvoudus din. An holl draoù a zo aotreet din, met ne genteliont ket holl.\n24 Arabat da zen klask e vad e-unan, met ra glasko pep hini mad ar re all.\n25 Debrit eus kement a vez gwerzhet er gigerezh, hep ober goulenn ebet en abeg d'ar goustiañs,\n26 rak: D'an Aotrou eo an douar ha kement a zo ennañ.\n27 Mar ped un den difeiz ac'hanoc'h ha mar fell deoc'h mont gantañ, debrit eus ar pezh a vo lakaet dirazoc'h, hep ober goulenn ebet en abeg d'ar goustiañs.\n28 Met mar lavar unan bennak deoc'h: An dra-mañ a zo bet aberzhet d'an idoloù, na zebrit ket abalamour d'an hini en deus roet deoc'h an ali-se hag en abeg d'ar goustiañs, rak: D'an Aotrou eo an douar ha kement a zo ennañ.\n29 Met ar goustiañs a gomzan diouti n'eo ket da hini met koustiañs egile. Rak perak e vefe barnet va frankiz gant koustiañs unan all?\n30 Mar debran en ur drugarekaat, perak e vefen tamallet evit un dra a drugarekaan evitañ?\n31 Pe eta e tebrit, pe ec'h evit, pe e rit un dra bennak all, grit holl evit gloar Doue.\n32 Na feukit nag ar Yuzevien, nag ar C'hresianed, nag Iliz Doue.\n33 Evel-se me ivez a fell din plijout d'an holl en holl draoù, hep klask va mad va-unan, met o klask hini kalz, evit ma vint salvet.\nAn emzalc'h e-pad ar bodadegoù\n1 Bezit heñvelerien ouzhin, evel ma'z on heñveler ouzh Krist.\n2 Breudeur, meuliñ a ran ac'hanoc'h dre ma hoc'h eus soñj ac'hanon e pep tra, ha ma virit va c'helennadurezh evel ma em eus he roet deoc'h.\n3 Met fellout a ra din e oufec'h penaos Krist eo penn pep den, hag an den eo penn ar vaouez, ha Doue eo penn Krist.\n4 Pep den hag a bed pe a brofed goloet e benn, a zizenor e benn.\n5 Pep maouez hag a bed pe a brofed dizolo he fenn, a zizenor he fenn, bez' eo evel ma vefe touzet.\n6 Rak ma ne c'holo ket ur vaouez he fenn, ra droc'ho ivez he blev. Ha ma n'eo ket dereat d'ur vaouez kaout he blev troc'het pe bezañ touzet, ra vo goloet he fenn.\n7 An den ne zle ket goleiñ e benn pa'z eo skeudenn ha gloar Doue, met ar vaouez a zo gloar an den.\n8 Rak an den n'eo ket bet tennet eus ar vaouez, met ar vaouez eus an den,\n9 hag an den n'eo ket bet krouet evit ar vaouez, met ar vaouez evit an den.\n10 Setu perak ar vaouez, abalamour d'an aeled, a zle kaout war he fenn ur merk eus ar galloud a zo a-us dezhi.\n11 Koulskoude, en Aotrou, an den n'emañ ket hep ar vaouez, nag ar vaouez hep an den.\n12 Rak evel m'eo bet tennet ar vaouez eus an den, emañ an den ivez dre ar vaouez, ha dont a ra pep tra eus Doue.\n13 Barnit eta hoc'h-unan. Ha dereat eo e pedfe ur vaouez Doue dizolo he fenn?\n14 An natur hec'h-unan ha ne zesk ket deoc'h ez eo mezhus d'un den kaout blev hir,\n15 met eo un enor d'ur vaouez kaout blev hir, rak ar blev a zo roet dezhi evit gouel?\n16 Mar fell da unan bennak daelañ, n'hon eus ket ar c'hiz-se, nag Ilizoù Doue kennebeut.\n17 Hogen er pezh ez an da lavarout deoc'h, n'ho meulan ket. En em zastum a rit, n'eo ket evit gwellaat met evit fallaat.\n18 Da gentañ e klevan penaos pa en em zastumit en Iliz ez eus dizunaniezhoù etrezoc'h, hag ul lodenn a gredan a gement-se,\n19 rak ret eo e vefe diheñchadurioù en ho touez, evit ma vo diskuliet ar re ac'hanoc'h a zo aprouet.\n20 Pa en em zastumit a-gevret eta en un hevelep lec'h, n'eo ket evit debriñ koan an Aotrou,\n21 rak d'ar pred, hastañ a ra pep hini da gemer e goan e-unan, hag unan en deus naon, hag unan all a zo mezv.\n22 Ha n'hoc'h eus ket ho tiez evit debriñ hag evañ? Pe e tisprizit Iliz Doue, hag e rit mezh d'ar re n'o deus netra? Petra a lavarin deoc'h? Ho meuliñ a rin? Ne veulan ket ac'hanoc'h evit kement-se.\n23 Rak resevet em eus digant an Aotrou ar pezh am eus ivez kelennet deoc'h, penaos an Aotrou Jezuz, en noz ma voe gwerzhet, a gemeras bara,\n24 hag o vezañ trugarekaet, en torras hag a lavaras: Kemerit, debrit, hemañ eo va c'horf a zo torret evidoc'h, grit kement-mañ en eñvor ac'hanon.\n25 Evel-se ivez, goude koan e kemeras an hanaf en ur lavarout: An hanaf-mañ eo an emglev nevez em gwad, grit kement-mañ en eñvor ac'hanon bep gwech ma'c'h evot dioutañ.\n26 Rak bep gwech ma tebrit eus ar bara-mañ ha ma'c'h evit eus an hanaf-mañ, e kemennit marv an Aotrou betek ma teuio.\n27 Evel-se piv bennak a zebro eus ar bara-mañ pe a evo eus hanaf an Aotrou en un doare dizereat, a vo kablus eus korf ha gwad an Aotrou.\n28 Ra en em amprouo pep hini eta e-unan, ha neuze ra zebro eus ar bara-mañ ha ra evo eus an hanaf-mañ.\n29 Rak an hini a zebr pe a ev en un doare dizereat, a zebr hag a ev e gondaonidigezh, rak ne zigemm ket korf an Aotrou.\n30 Abalamour da-se eo ez eus en ho touez kalz a dud mac'hagn ha klañv, hag eo marvet meur a hini.\n31 Rak mar en em varnfemp hon-unan, ne vefemp ket barnet.\n32 Met pa'z omp barnet, omp kastizet gant an Aotrou, evit na vimp ket kondaonet asambles gant ar bed.\n33 Setu perak, va breudeur, pa en em zastumit da zebriñ, en em c'hortozit an eil egile.\n34 Mar en deus unan bennak naon, ra zebro en e di, evit ma n'en em zastumot ket evit ho parnedigezh. Diwar-benn an traoù all, e reizhin anezho pa vin erruet.\nDonezonoù ar Spered-Santel\n1 E-keñver an donezonoù speredel, ne fell ket din, breudeur, e vefec'h diouiziek.\n2 Gouzout a rit penaos pa oac'h d'ar broadoù, e oac'h douget d'an idoloù mut, evel ma oac'h broudet.\n3 Setu perak e tisklêrian deoc'h penaos den ebet o komz dre Spered Doue ne lavar: Milliget eo Jezuz! Ha den ne c'hell lavarout: Jezuz a zo an Aotrou! nemet dre ar Spered-Santel.\n4 Bez' ez eus donezonoù disheñvel, met an hevelep Spered.\n5 Bez' ez eus ministrerezhioù disheñvel, met an hevelep Aotrou.\n6 Bez' ez eus oberoù disheñvel, met an hevelep Doue a ra an holl draoù en holl.\n7 Roet eo diskuliadur ar Spered da bep hini evit mad an holl.\n8 Rak da unan eo roet dre ar Spered ar gomz a furnez, da unan all ar gomz a ouiziegezh dre an hevelep Spered,\n9 da unan all ar feiz dre an hevelep Spered, da unan all an donezonoù da yac'haat dre an hevelep Spered,\n10 da unan all sevenidigezh ar mirakloù, da unan all ar brofediezh, da unan all merzadenn ar speredoù, da unan all a bep seurt yezhoù, da unan all jubennadur ar yezhoù.\n11 Met un hevelep Spered hepken a ra an holl draoù-se, en ur lodennañ anezho da bep hini evel ma plij gantañ.\nAn Iliz heñvelaet ouzh ur c'horf\n12 Rak evel ma'z eo unan ar c'horf, petra bennak m'en deus meur a ezel, hag evel ma ra holl izili ar c'horf, petra bennak ma'z int kalz, ur c'horf hepken, evel-se ivez emañ eus Krist.\n13 Badezet omp bet holl en ur Spered hepken evit bezañ ur c'horf hepken, pe Yuzevien, pe Gresianed, pe sklaved, pe tud en o frankiz, hag holl hon eus bet douret eus ur Spered hepken.\n14 Hag ar c'horf n'eo ket graet eus un ezel hepken, met eus kalz.\n15 Ma lavarfe an troad: Dre ma n'on ket un dorn n'on ket eus ar c'horf, ha ne vefe ket koulskoude eus ar c'horf?\n16 Ha ma lavarfe ar skouarn: Dre ma n'on ket al lagad n'on ket eus ar c'horf, ha ne vefe ket koulskoude eus ar c'horf?\n17 Ma vefe an holl gorf lagad, pelec'h e vefe ar c'hleved? Ma vefe an holl gorf kleved, pelec'h e vefe ar c'hwesha?\n18 Evel-se Doue en deus lakaet pep ezel er c'horf evel ma'z eo bet plijet gantañ.\n19 Ma vefent holl un ezel hepken, pelec'h e vefe ar c'horf?\n20 Evel-se eta ez eus meur a ezel, met ur c'horf hepken.\n21 Al lagad ne c'hell ket lavarout d'an dorn: Ne'm eus ket ezhomm ac'hanout, na kennebeut ar penn lavarout d'an treid: Ne'm eus ket ezhomm ac'hanoc'h.\n22 Hag ouzhpenn-se, izili ar c'horf hag en em ziskouez an dinerzhañ a zo ret;\n23 ar re a gavomp an nebeutañ enorus er c'horf, a wiskomp gant ar brasañ enor, hag ar re zivalavañ eo ar re vuiañ enoret.\n24 Rak ar re a zo dereat n'o deus ket ezhomm a gement-se. Doue en deus graet ar c'horf en un doare m'en deus roet muioc'h a enor d'an hini en doa ezhomm,\n25 evit na vo ket dizunaniezh er c'horf, met m'o devo an izili un hevelep preder an eil ouzh egile.\n26 P'en devez un ezel poan, an holl izili o devez poan gantañ. Pa vez enoret un ezel, an holl izili a vez laouen asambles gantañ.\n27 C'hwi a zo korf Krist ha c'hwi a zo e izili, pep hini evit e lod.\n28 Doue en deus lakaet en Iliz da gentañ an ebestel, d'an eil ar brofeded, d'an trede ar gelennerien, war-lerc'h-se ar mirakloù, ha goude-se an donezonoù da yac'haat, ar sikour, ar gouarnadur, liested ar yezhoù.\n29 Hag ebestel eo an holl? Ha profeded eo an holl? Ha kelennerien eo an holl? Ha mirakloù a ra an holl?\n30 Hag an donezonoù da yac'haat o deus an holl? Hag e meur a yezh e komz an holl? Hag an holl a jubenn yezhoù?\n31 Met c'hoantait gant gred an donezonoù gwellañ. Hag emaon o vont da ziskouez deoc'h un hent gwelloc'h c'hoazh.\n1 Pa gomzfen yezhoù an dud hag an aeled, ma ne'm eus ket ar garantez, ez on evel un arem a son pe ur simbalenn a dregern.\n2 Pa em befe an donezon a brofediezh, pa anavezfen an holl visterioù hag an holl c'houiziegezh, pa em befe an holl feiz betek dilec'hiañ ar menezioù, ma ne'm eus ket ar garantez, n'on netra.\n3 Pa ginnigfen va holl vadoù evit bevañ ar beorien, pa rofen va c'horf evit bezañ devet, ma ne'm eus ket ar garantez, kement-se ne servij din da netra.\n4 Ar garantez a zo habask ha leun a vadelezh, ar garantez n'eo ket avius, ar garantez n'eo ket fougasus, n'en em c'hwez ket a ourgouilh,\n5 n'eo ket dizonest, ne glask ket he mad hec'h-unan, ne drenk ket, ne soñj ket e droug,\n6 n'eo ket plijet gant an direizhder, met plijet eo gant ar wirionez,\n7 hi a zigarez pep tra, a gred pep tra, a esper pep tra, a c'houzañv pep tra.\n8 Ar garantez ne baouez biken, tra ma echuo ar brofediezh, ma ehano ar yezhoù, ha ma echuo ar c'houiziegezh.\n9 Rak n'anavezomp nemet un darn, ha ne brofedomp nemet un darn,\n10 met pa zeuio ar pezh a zo peurvat, neuze ar pezh a zo darnel a echuo.\n11 Pa oan bugel, e komzen evel ur bugel, e komprenen evel ur bugel, e soñjen evel ur bugel, met pa'z on deuet da vezañ un den, em eus dilezet ar pezh a oa eus ar bugel.\n12 Bremañ e welomp dre ur melezour, en un doare teñval, neuze e welimp dremm ouzh dremm. Bremañ n'anavezan nemet un darn, met neuze ec'h anavezin-tre, evel ma'z on bet anavezet.\n13 Bremañ eta, e chom an tri zra-mañ: ar feiz, an esperañs, ar garantez. Met ar brasañ anezho eo ar garantez.\nDonezonoù ar Spered-Santel er bodadegoù\n1 Klaskit ar garantez. C'hoantait gant gred an donezonoù speredel, ha dreist-holl ar brofediezh.\n2 Rak an hini a gomz e yezh ne gomz ket ouzh an dud met ouzh Doue, ha ne intent den anezhañ; met er spered e lavar misterioù.\n3 An hini a vez o profediñ a genteilh, a atiz hag a frealz an dud.\n4 An hini o komz e yezh en em genteilh e-unan, met an hini o profediñ a genteilh an Iliz.\n5 Me a garfe eta e komzfec'h holl e meur a yezh, met dreist-holl e profedfec'h. An hini o profediñ a zo brasoc'h eget an hini o komz e yezhoù, nemet e jubennfe hemañ evit ma vefe an Iliz kenteliet a gement-se.\n6 Evel-se, breudeur, mar deufen en ho touez o komz e yezhoù, eus peseurt talvoudegezh e vefen deoc'h, ma ne gomzfen ket ouzhoc'h dre ziskuliadur, pe dre c'houiziegezh, pe dre brofediezh, pe dre gelennadurezh?\n7 Evel-se ivez gant an traoù divuhez a ra ur son, evel ar fleüt pe an delenn, ma ne roont ket sonioù disheñvel, penaos e vo anavezet ar pezh a zo c'hoariet gant ar fleüt pe gant an delenn?\n8 Ha ma ro an drompilh ur son mesket, piv en em gempenno d'ar brezel?\n9 Evel-se c'hwi ivez, ma ne zistagit ket gant ho teod komzoù komprenus, penaos e vo gouezet gant an dud ar pezh a lavarit? Komz a rafec'h en aer.\n10 Pegement a soniadoù a zo er bed evit gwir, ha n'eus hini anezho ha n'en defe ket ur ster.\n11 Ma n'ouzon ket eta ster ar sonioù, e vin ur barbar evit an hini a gomz, hag an hini a gomz a vo ur barbar evidon.\n12 Evel-se c'hwi ivez, pa c'hoantait gant gred an donezonoù speredel, klaskit kaout a-fonn anezho evit kenteliañ an Iliz.\n13 Setu perak an hini a gomz e yezh ra bedo evit gallout jubenniñ.\n14 Rak mar pedan e yezh, va spered a bed, met va skiant a zo difrouezh.\n15 Petra eta a zo d'ober? Pediñ a rin dre ar spered, met pediñ a rin ivez dre ar skiant. Kanañ a rin dre ar spered, met kanañ a rin ivez dre ar skiant.\n16 Anez, mar bennigez er spered, penaos e c'hello an hini a zo ur selaouer eeun lavarout: Amen! da'z pedenn a drugarez, pa ne oar ket petra a lavarez?\n17 Gwir eo ez eo mat da bedennoù a drugarez, met ar re all n'int ket kenteliet.\n18 Trugarekaat a ran va Doue dre ma komzan muioc'h e yezhoù egedoc'h holl,\n19 koulskoude gwelloc'h eo ganin lavarout en Iliz pemp komz dre va skiant evit kenteliañ ar re all ivez, eget dek mil komz e yezh.\n20 Breudeur, na vezit ket bugale e-keñver ar meiz; bezit bugale vihan e-keñver an droug, met e-keñver ar meiz, bezit tud c'hraet.\n21 Skrivet eo el lezenn: Komz a rin ouzh ar bobl-mañ dre dud eus yezhoù all ha dre vuzelloù estren, hag evel-se zoken ne selaouint ket ac'hanon, eme an Aotrou.\n22 Setu perak ar yezhoù a zo un arouez, nann evit ar gredourien, met evit ar re zifeiz. Hag ar brofediezh a zo un arouez, nann evit ar re zifeiz, met evit ar gredourien.\n23 Koulskoude mard eo emvodet an Iliz a-bezh ha ma komz an holl e yezhoù, mar deu eno selaouerien eeun pe tud difeiz, ha ne lavarint ket hoc'h eus kollet ho skiant?\n24 Ha mard eo an holl o profediñ ha mar deu un den difeiz pe ur selaouer eeun, e vo kendrec'het gant an holl, e vo barnet gant an holl,\n25 hag evel-se traoù kuzhet e galon a vo disklêriet, hag o kouezhañ d'an douar, ec'h azeulo Doue hag ec'h embanno emañ e gwirionez Doue en ho touez.\n26 Petra eta a zo d'ober, breudeur? Pa en em vodit, pep hini ac'hanoc'h ha bez' en deus ur c'hantik, ur gelennadurezh, ur yezh, un diskuliadur, ur jubennadur? Ra vo graet pep tra evit kenteliañ.\n27 Mar komz lod e yezh, ra vo gant daou pe dri hepken d'ar muiañ ha pep hini d'e dro, ha ra vo unan evit jubenniñ.\n28 Ma n'eus den evit reiñ ar jubennadur, ra davo ar re-se en Iliz, ha ra gomzint outo o-unan hag ouzh Doue.\n29 Ra vo daou pe dri frofed o komz, ha ra varno ar re all.\n30 Ha mar en deus un diskuliadur unan all a zo amañ, ra davo an hini kentañ.\n31 Rak gallout a rit holl profediñ an eil goude egile, da zeskiñ an holl ha da frealziñ an holl.\n32 Speredoù ar brofeded a zo sujet d'ar brofeded,\n33 rak Doue n'eo ket un Doue a vesk met a beoc'h, evel en holl Ilizoù ar sent.\n34 Ra davo ho kwragez en Ilizoù, dre ma n'eo ket aotreet dezho komz, ha ra vint sentus hervez ma lavar al lezenn ivez.\n35 Mar fell dezho en em gelenn war un dra bennak, ra c'houlennint digant o gwazed er gêr, rak dizereat eo d'ur vaouez komz en Iliz.\n36 Bez' eo eus du-se ez eo deuet komz Doue? Pe ha n'eo deuet nemet deoc'h-c'hwi hoc'h-unan?\n37 Mar kred unan bennak bezañ ur profed pe bezañ speredel, ra anavezo ez eo gourc'hemennoù an Aotrou an traoù a skrivan deoc'h.\n38 Met mar tremen unan bennak hep o anavezout, ra dremeno.\n39 Evel-se, breudeur, c'hoantait gant gred ar brofediezh, ha na harzit ket da gomz e yezhoù.\n40 Ha ra vo graet pep tra en un doare dereat ha gant urzh.\nDasorc'hidigezh ar re varv\n1 Degas a ran da soñj deoc'h, breudeur, eus an Aviel am eus prezeget deoc'h, hoc'h eus resevet, a gendalc'hit ennañ,\n2 hag oc'h salvet drezañ, mar mirit ar c'homzoù am eus prezeget deoc'h. Anez da-se ho pefe kredet en aner.\n3 Kelennet em eus deoc'h da gentañ ar pezh am eus ivez resevet, ez eo marvet Krist evit hor pec'hedoù hervez ar Skriturioù,\n4 ez eo bet sebeliet, ez eo dasorc'het an trede deiz hervez ar Skriturioù,\n5 hag ez eo bet gwelet gant Kefaz, ha goude-se gant an daouzek.\n6 Neuze eo bet gwelet gant ouzhpenn pemp kant breur war un dro, an darn vuiañ anezho a zo c'hoazh bev hag hiniennoù a zo marv.\n7 Goude-se eo bet gwelet gant Jakez, ha goude gant an holl ebestel,\n8 ha da ziwezhañ all eo bet gwelet ivez ganin, evel gant ur sioc'han,\n9 rak me eo an disterañ eus an ebestel, ha n'on ket dellezek da vezañ anvet abostol, dre ma em eus heskinet Iliz Doue.\n10 Met dre c'hras Doue ez on ar pezh ma'z on, hag e c'hras em c'heñver n'eo ket bet difrouezh. Met labouret em eus kalz muioc'h egeto holl, n'eo ket me koulskoude, met gras Doue a zo ganin.\n11 Pe me eta pe int, e prezegomp evel-se hag hoc'h eus kredet evel-se.\n12 Ha mar prezeger ez eo dasorc'het Krist a-douez ar re varv, penaos e lavar hiniennoù en ho touez n'eus ket a zasorc'hidigezh eus ar re varv?\n13 Ma n'eus ket a zasorc'hidigezh eus ar re varv, Krist ivez n'eo ket dasorc'het.\n14 Ma n'eo ket Krist dasorc'het, eo aner eta hor prezegerezh, hag eo aner ivez ho feiz.\n15 Zoken en em gav ma'z omp falstestoù eus Doue, rak roet hon eus an testeni-mañ e-keñver Doue penaos en deus dasorc'het Krist, an hini n'eo ket bet dasorc'het gantañ, ma ne zasorc'h ket ar re varv.\n16 Rak ma ne zasorc'h ket ar re varv, Krist kennebeut n'eo ket dasorc'het.\n17 Ma n'eo ket dasorc'het Krist, aner eo ho feiz, emaoc'h c'hoazh en ho pec'hedoù,\n18 hag ar re a gousk e Krist a zo ivez kollet.\n19 Mar hon eus un esperañs e Krist evit ar vuhez-mañ hepken, ez omp eus an holl dud ar re druezusañ.\n20 Met bremañ Krist a zo dasorc'het a-douez ar re varv; deuet eo da vezañ ar frouezh kentañ eus ar re a gousk.\n21 Rak pa'z eo deuet ar marv dre un den, dasorc'hidigezh ar re varv a zo ivez deuet dre un den.\n22 Hag evel ma varv an holl en Adam, evel-se ivez ec'h advevo an holl e Krist,\n23 met pep hini en e renk e-unan. Krist a zo ar frouezh kentañ, ha goude ar re a zo da Grist d'e zonedigezh,\n24 ha goude-se e teuio an diwezh, pa adroio ar rouantelezh da Zoue hag a zo an Tad, goude bezañ kaset da netra pep priñselezh, pep nerzh ha pep galloud.\n25 Rak ret eo dezhañ ren, betek m'en devo lakaet e holl enebourien dindan e dreid.\n26 An enebour a vo kaset da netra da ziwezhañ eo ar marv.\n27 Rak Doue en deus lakaet pep tra dindan e dreid. Ha pa vez lavaret ez eo pep tra dindanañ, eo sklaer penaos an hini en deus lakaet pep tra dindanañ n'emañ ket e-unan dindanañ.\n28 Pa vo bet lakaet pep tra dindanañ, neuze ar Mab e-unan en em lakaio dindan an hini en deus lakaet pep tra dindanañ, evit ma vo Doue holl en holl.\n29 Anez, petra a raio ar re a zo badezet evit ar re varv, ma ne zasorc'h ket ar re varv? Perak neuze ez int badezet evit ar re varv?\n30 Ha perak omp-ni hon-unan da bep eur en arvar?\n31 Bemdez e varvan, henn asuriñ a ran, gant al lec'h am eus da dennañ lorc'h diwar ho penn e Jezuz-Krist hon Aotrou.\n32 Mar em eus stourmet ouzh al loened en Efez evit palioù hervez an dud, peseurt talvoudegezh am eus a gement-se, ma ne zasorc'hont ket ar re varv? Debromp hag evomp, rak warc'hoazh e varvimp.\n33 N'en em douellit ket, an darempredoù fall a vrein ar gizioù mat.\n34 Dihunit evit bevañ er reizhder ha na bec'hit ket, rak hiniennoù a zo hep anaoudegezh Doue, henn lavarout a ran evit ho mezh.\n35 Met unan bennak a lavaro: Penaos e tasorc'h ar re varv, ha gant peseurt korf e teuint en-dro?\n36 Diskiant! Ar pezh a hadez ne zeu ket da vezañ bev ma ne varv ket.\n37 E-keñver ar pezh a hadez, ne hadez ket ar c'horf a zle genel, met ur c'hreunenn noazh, evel ma en em gav eus an ed pe un haderezh all bennak,\n38 met Doue a ro dezhi ur c'horf evel ma fell dezhañ, ha da bep hadenn e ro he c'horf hec'h-unan.\n39 Pep kig n'eo ket an hevelep kig, met unan eo kig an dud, unan all kig al loened, unan all hini ar pesked, unan all hini al laboused.\n40 Bez' ez eus ivez korfoù neñvel ha korfoù douarel, met unan eo sked reoù an neñv, unan all eo hini reoù an douar,\n41 unan all eo sked an heol, unan all sked al loar, unan all sked ar stered, rak ur steredenn a zo disheñvel diouzh ur steredenn all dre he sked.\n42 Evel-se eo ivez gant dasorc'hidigezh ar re varv. Ar c'horf a zo hadet breinus, dasorc'hiñ a raio divreinus,\n43 hadet eo en dizenor, dasorc'hiñ a raio leun a c'hloar, hadet eo er gwander, dasorc'hiñ a raio leun a nerzh,\n44 hadet eo korf naturel, dasorc'hiñ a raio korf speredel. Bez' ez eus ur c'horf naturel ha bez' ez eus ur c'horf speredel,\n45 hervez ma'z eo skrivet: An den kentañ Adam a zeuas da vezañ un ene bev, met an Adam diwezhañ ur Spered a ro ar vuhez.\n46 Met n'eo ket ar pezh a zo speredel a zo ar c'hentañ, met ar pezh a zo naturel, ar pezh a zo speredel a zeu goude.\n47 An den kentañ, o vezañ eus an douar, a zo douarel, an eil den, an Aotrou, a zeu eus an neñv.\n48 Evel ma'z eo an hini douarel, evel-se ivez eo ar re zouarel. Evel ma'z eo an hini neñvel, evel-se ivez eo ar re neñvel.\n49 Evel ma hon eus douget skeudenn an hini douarel, e tougimp ivez skeudenn an hini neñvel.\n50 Hag henn lavaran, breudeur: Ar c'hig hag ar gwad ne c'hellont ket kaout da hêrezh rouantelezh Doue, nag ar vreinadurezh kaout da hêrezh an divreinusted.\n51 Setu e lavaran deoc'h ur mister: Ne varvimp ket holl, met holl e vimp cheñchet.\n52 En ur predig-amzer, en ur serr-lagad, d'an drompilh diwezhañ, rak an drompilh a sono, ar re varv a zasorc'ho divreinus, ha ni a vo cheñchet.\n53 Rak ret eo d'ar c'horf breinus-mañ gwiskañ an divreinusted ha d'ar c'horf marvel-mañ gwiskañ an divarvelezh.\n54 Pa'z en devo ar c'horf breinus-mañ gwisket an divreinusted, ha pa'z en devo ar c'horf marvel-mañ gwisket an divarvelezh, neuze e vo sevenet ar gomz-mañ a zo skrivet: Lonket eo bet ar marv en trec'h.\n55 O marv, pelec'h emañ da flemm? Lec'h ar marv, pelec'h emañ da drec'h?\n56 Flemm ar marv eo ar pec'hed, ha galloud ar pec'hed eo al lezenn.\n57 Met ra vo trugarekaet Doue a ro deomp an trec'h dre hon Aotrou Jezuz-Krist!\n58 Evel-se va breudeur karet-mat, bezit start, divrall, o labourat muioc'h-muiañ en oberenn an Aotrou, en ur c'houzout n'eo ket didalvoud ho labour en Aotrou.\nAn dastum evit ar sent\n1 E keñver an dastum-arc'hant evit ar sent, grit evel ma em eus gourc'hemennet da Ilizoù Galatia:\n2 Pep deiz kentañ eus ar sizhun, ra lakaio a-du pep hini ac'hanoc'h en e di ar pezh a c'hello dastum, hervez e c'hounid, evit na c'hortozor ket ken ma vin erru evit ober ar c'hestoù.\n3 Ha pa vin erruet, e kasin gant lizheroù ar re ho po aprouet evit mont gant hoc'h aluzenoù da Jeruzalem.\n4 Ha mard eo dereat ez afen ivez va-unan, e veajint ganin.\n5 Mont a rin d'ho kavout goude ma em bo tremenet dre Vakedonia, rak tremen a rin dre Vakedonia.\n6 Marteze e chomin un nebeud amzer ganeoc'h pe zoken e tremenin ar goañv, evit bezañ ambrouget ganeoc'h el lec'h bennak ma'z in.\n7 Rak ne fell ket din ho kwelout bremañ en ur dremen, met esperout a ran e chomin ganeoc'h un nebeud amzer, mar plij gant Doue.\n8 Koulskoude e chomin en Efez betek ar Pantekost,\n9 rak un nor vras a zo digor din gant esperañs a c'hounid, met kalz a enebourien a zo eno.\n10 Mar deu Timote, lakait evezh ma vo hep aon en ho touez, rak labourat a ra da oberenn an Aotrou eveldon va-unan.\n11 Arabat da zen eta disprizañ anezhañ, met ambrougit anezhañ e peoc'h evit ma teuio da'm c'havout, rak e c'hortoz a ran gant ar vreudeur.\n12 E-keñver hor breur Apolloz, e bedet em eus start da vont d'ho kavout gant ar vreudeur, met n'eo ket bet fellet dezhañ a-greñv mont bremañ. Koulskoude ez aio pa gavo tu.\n13 Beilhit, chomit start er feiz, bezit kalonek, en em greñvait.\n14 Ra vo graet kement a rit gant karantez.\n15 Ho pediñ a ran, breudeur, anavezout a rit tiegezh Stefanaz, gouzout a rit ez int ar c'hentañ frouezh eus Akaia hag ez int en em roet da servij ar sent,\n16 bezit sentus ouzh ar seurt tud-se hag ouzh an holl re a labour ganeomp hag a gemer poan.\n17 Laouen on dre ma'z eo deuet Stefanaz, Fortunatuz hag Akaikuz, rak graet o deus e-lec'h ac'hanoc'h en hoc'h ezvezañs,\n18 adsavet o deus va spered hag hoc'h hini. Bezit eta leun a zoujañs evit ar seurt tud-se.\n19 Ilizoù Azia a salud ac'hanoc'h. Akilaz ha Prisilha, gant an Iliz a zo en o zi, a salud karantek ac'hanoc'h en Aotrou.\n20 An holl vreudeur ho salud. En em saludit an eil egile dre ur pok santel.\n21 Ar gourc'hemennoù a zo ac'hanon-me Paol, eus va dorn va-unan.\n22 Ma'z eus unan bennak ha ne gar ket an Aotrou Jezuz-Krist, ra vo milliget! Maranata! (= dont a ra an Aotrou!)\n23 Gras hon Aotrou Jezuz-Krist ra vo ganeoc'h!\n24 Va c'harantez a zo ganeoc'h holl e Jezuz-Krist! Amen.


SLB - Gevratoù skoazellet : Galv d'ar c'hengred evit Diwan\nGevratoù skoazellet : Galv d'ar c'hengred evit Diwan\nMeur a skol Diwan zo gwallgaset en distro-skol pe a vo er mizioù da zont gant kudenn ar c’hevratoù skoazellet nac’het. An diviz trumm bet tapet gant ar gouarnamant e-kreiz an hañv a laka ur bern ac'hanomp, kenlabourerien Diwan en ur wall blegenn. Ne c'hello ket holl skolidi, skolaerien ha skoazellerien Diwan distreiñ seder d'o skol ha d'o labour. Stourm, kavout diskoulmoù pe c'hoazh daleañ an distro-skol d’ar Meurzh 5 a viz Gwengolo a rankint ober peogwir n’eus deuet diskoulm degemer padus ebet betek-hen d'ar 45 post skoazeller nac'het ha d'an 39 all en arvar.\nGoulenn groñs a ra an SLB un diskoulm diouzhtu kerkent ha dilun o tont hag ma vo kaset ur stourm da-benn gant Rouedad Diwan da gevratiñ war hir dermen ar skoazellerien/ezed-mamm ha buhez skol, an evezherien... Gant kevratoù talvoudus digant ar stad hag ar rannvro, evite da gentañ, evit ar vugale hag ar skipailhoù pedagogel.\nSetu ma c’halv SLB holl implijidi ar skolioù DIWAN (kelennerien, skoazellerezed/rien, buhezourien/rezed) da gemer perzh en emgavioù disadorn e Kemper ha Naoned hag en tolpadegoù lec’hel a vo dalc’het d’al Lun 4 viz Gwengolo evit ma vo an implijidi a-gevred gant ar familhoù.\nA-stroll e vimp trec'h !\nd'ar sadorn 02 a viz Gwengolo, 10e30\nKemper, plasenn ar Rezistañs


Emission An divskouarn o nijal : Coop Breizh hag ar streaming\nEmission An divskouarn o nijal - Pâssée donée le 24.09.2019\nCoop Breizh hag ar streaming\nPâssée menée o : Morgane Bramoullé\nDaoust hag eo echu maread ar pladennoù ? Abaoe ur 15 vloaz bennaket eo unan eus chaladurioù industriezh ar sonerezh. Evit Coop Breizh, an ti-embann ha ti-produiñ staliet e Speied, n'eo ket ar memes tra. Kresket eo an niver a bladennoù gwerzhet ar bloaz paseet hag e breskenn az a ar chiffroù streaming !\nRomain Sponnagel e karg eus ar sonerezh e Coop Breizh a zo ganeomp en abadenn : displeg a raio deomp penaos 'vez paeet an arzourien pa selaouer deus un eus o zonioù en ur savenn streaming, peseurt titour a roer hep gouzout d'ar mare-se hag e kaozimp ivez eus ar pladennoù nevez deuet 'maez gant Coop Breizh, Red Cardell ha Bagad Kemper hag Hamon Martin en o zouez.


marv | Soubenn ar geek\nDielloù evit marv\nPosted in Levrioù bannoù-treset with tags bed ordinal, familh, Frañs, Korea, marv on C'hwevrer 2, 2020 by geekezig\nKregiñ a ra Babybox gant ur plac’h yaouank, Claire, a fell dezhi kaout ur bugel. Diwezhatoc’h e vo paket he zud, perc’henn ur preti korean, en ur gwallzarvoud karr-tan. He zad ne zihun ket hag he mamm a zo marv. Dav eo dezhi ober war-dro an obidoù hec’h-unan neuze, rak he breur Julien a zo re yaouank c’hoazh. E-touez paperoù he mamm e kav ur voestad. Dizoloiñ a raio neuze eo bet adverc’het gant he zud. Divizout a ra Claire mont gant Julien da g/Korea ar Su da c’houzout hiroc’h diwar-benn he orin. Eno e vo komzet dezhi diwar-benn ar “babybox” bet savet gant ur pastor amerikan, en doa klevet komz diwar-benn poupiged dilezet e lec’hioù foran hag a varve gant ar riv. Ober a ra an den kozh war-dro ar vugale hag e sikour da gavout ur familh dezho. Se an hini a zo c’hoarvezet gant Claire.\nJung a seblant nec’het c’hoazh gant memes temoù : bezañ bet adverc’het pe advabet, an orinoù, an identelezh… Julien en deus plijet din, ar bugel sot gant ar film Braveheart ha bro Skos, daoust d’e gamaladed ober goap outañ. Ul levr brav eo, gant tresadennoù gwenn, du ha ruz. Un aergelc’h dous ha trist, melkonius, a zo d’an hollad. Fromus eo istor Claire met souezhet on bet un tamm gant he froudoù (dilezel pep tra e Frañs, bezañ fachet gant he zad ha cheñch ali ken buan all). Marteze e vo mat d’an arzour komz diwar-benn dodennoù all met kavet en deus ur stil tresañ a glot mat-kenañ evitañ me gav ! Istor ha tresadennoù gant Jung. Embannet gant Soleil en dastumad Noctambule, d’ar 17 a viz Here 2018.\nPosted in Filmoù with tags buhez, faltazi, karantez, marv on Du 26, 2019 by geekezig\nMervel a ra ur paotr goude ur gwallzarvoud karr-tan. E stumm un tasmant e chom en ti hag e wel e wreg hag ar bed o vont war-raok heptañ.\nPoanius ha hir ‘m eus kavet hanter kentañ A Ghost Story. En eil lodenn avat am eus komprenet diwar-benn petra e oar film : an amzer o tremen, ar bed o cheñch ha roudoù an denelezh o vont da hesk. Brav e oa. Laouen on bezañ bet kalonek a-walc’h da sellet ouzh ar film a-bezh met ken start e oa ar penn-kentañ ken ne vin ket gouest da guzuliañ ar film-se deoc’h.\nFilm sevenet gant David Lowery. Stadoù-Unanet Amerika, 2017, 1e27.\nPosted in Levrioù with tags bed ordinal, Breizh, Frañs, karantez, krennarded, lennegezh, marv, XXvet kantved on Genver 14, 2019 by geekezig\nKregiñ a ra ar romant-mañ e 2015. Emañ Muriel o chom e bro Sant Brieg, prientiñ a ra da vont da welet hec’h amezeg en ospital.\nAdsoñjal a ra en hec’h istor karantez gant un troour pa oa hi 17 vloaz, o chom e Nancy.\nAl lodenn vrasañ eus ar romant a zo e gwirionez sell Muriel war an istor-se, he mignoned d’ar mare-se, he zud. Diwezhatoc’h e vo un darempred iskis etre Muriel ha gwellañ mignon André, an troour.\nUr romant diwar-benn sekredoù, traoù n’int ket bet kaset da benn, lennegezh, faltazi, savboentoù disheñvel, an amzer o tremen, ar marv…\nN’on ket sur da vezañ komprenet pep tra (dreist-holl er fin) met brav-tre ‘m eus kavet, ur gwir varzhez eo ar skrivagnerez. Ur sapre dizoloadenn eo bet evidon stil Mérédith Le Dez.\nRomant skrivet gant Mérédith Le Dez. Embannet gant la part commune, d’ar 17 a viz C’hwevrer 2018.\nPriz romant kêr Karaez a zo bet tapet gant ar romant-mañ e kerzh gouel al levrioù 2018.\nPosted in Levrioù with tags bed ordinal, familh, kleñved, marv, New York on Kerzu 8, 2018 by geekezig\nUr romant eo Ce qui n’a pas de nom met diazezet eo war ar pezh he deus bevet Piedad Bonnett e gwirionez : kollet he deus he mab a zo n’em zistrujet.\nLodennet eo al levr berr-mañ e meur a lodenn, da gentañ merañ goullonderi ranndi Daniel, aozañ e obidoù. Goude-se e vo preder muioc’h diwar-benn peseurt doare den e oa he mab ha perak eo n’em lazhet. Klañv oa, klañv gant un dic’hwezhadenn. An darempred gant ar vezeien, an doare m’he deus soñjet bepred ez afe gwelloc’h e stad. Start eo anzav ez a fall e vugel, dreist-holl pa n’em santer dic’houest da sikour.\nUl levr brav eo, ur varzhez eo Piedad Bonnett ha santet e vez. Poanius eo bet lenn ar romant avat rak start kenañ e oa. Ur romant a-feson neuze met ne vo ket aes da lenn, me lâr deoc’h.\nRomant skrivet gant Piedad Bonnett, embannet e galleg gant Métailié, d’ar 7 a viz Gwengolo 2017.\nLa boîte à musique 1 : Bienvenue à Pandorient\nPosted in Levrioù bannoù-treset with tags bugaleaj, faltazi, kevrin, kleñved, marv on Here 29, 2018 by geekezig\nEmañ Nola o lidañ he eizh vloaz. Tristik eo ar gouel avat rak marv eo he mamm tri miz zo. He zad a brof dezhi un doare boul-strink/boest-sonerezh a oa d’he mamm. Laouen bras eo.\nDiwezhatoc’h e wel ur plac’hig o c’houlenn sikour dezhi er voull-strink. Dont a ra a-benn da vont e bed ar plac’hig-se : Pandorient. Sikour a raio ar plac’hig d’ober war-dro he mamm hag a zo klañv. Un enklaskig a raio ar vugale evit kavout penaos eo bet ampoezoned an dour.\nBuan-buan e c’hoarvez an traoù, da vareoù zo n’on ket sur da vezañ komprenet mat penaos e c’hoarveze an traoù zoken. Distabilaet on bet gant bed Pandorient evel m’eo bet Nola!\nBrav eo ar bed hag ijinañ a reer a-walc’h an niver a draoù a c’hallfe c’hoarvezout, ur bern boudoù disheñvel a zo, galloudoù, hudouriezh… Evit ar mare ne oa ken nemet un tañva.\nUl levr bannoù-treset brav a vez lennet evel un ten neuze. Istor gant Carbone, tresadennoù gant Gijé. Embannet gant Dupuis d’ar 26 a viz Genver 2018.\nPosted in Filmoù with tags bed ordinal, Frañs, kevredigezh, kleñved, marv, Pariz, politikerezh, sida, XXvet kantved on Eost 30, 2018 by geekezig\nRal eo gwelet filmoù diwar-benn kevredigezhioù ‘benn ar fin. 120 battements par minute a ziskouez ur prantad eus buhez kevredigezhel Act up Pariz. Ur gevredigezh a-enep ar sida, evit difenn ar re glañv gant ar c’hleñved-se ha dilezet gant ar servijoù foran. Ur bern prantadoù emvodoù a zo, pezh a zo dedennus, gwelet e vez mat e ya en dro evel forzh peseurt kevredigezh all ^^ met kazi re e oa evidon me a-benn ar fin. N’ouzon ket ma felle d’ar sevener diskouez an niver a sujedoù pe betra met re a brantadoù heñvel a oa evidon. Eil lodenn ar film a zo kentoc’h diwar-benn marv un dudenn resis a-benn ar fin, ha penaos e c’hall marv un ezel kaout un efed war an holl izili all. Fromus ha gwirheñvel ‘m eus kavet ar prantad en ti da skouer. Ur film pouezus eo neuze, evit istor ar stourm-se e Frañs, evit lakaat da soñj pegen start e oa evit ar re glañv, an doare tabou eo bet d’ur mare zo er gevredigezh (hag a chom c’hoazh?). Mat e oa ivez gwelet prantadoù oberoù (el labourva, el lise met ivez d’ar 1añ a viz Kerzu) ha prantadoù buhez a-stroll, gouelioù, plijadur. Domaj eo e vefe ken hir ar film a-benn ar fin (gant traoù zo adlavaret me gav) rak mod all ez eus mennozhioù brav, prantadoù kreñv ha reoù sioul, prantadoù foran ha reoù brevez, tud klañv hag a glask doareoù da chom bev pe da gaout respontoù hag aesaat buhez ar re all, ar re a gar anezho o sikour anezho.\nFilm sevenet gant Robin Campillo. Frañs, 2017, 2e23.


Allindi.com : Penaos e vez lavaret BreizhVod e korseg ?\nAn holl vrezhonegerien yaouank a anav Breizh Vod bremañ. Al lec’hienn nemeti ma c’hell Yann Brezhoneger sellet ouzh videoioù diwar c’houlenn e brezhoneg eo Breizh Vod. Hogen, bez ez eus e Korsika ar memes seurt lec’hienn : Allindì.com an hini eo. N’eo ket Allindì e korseg penn-da-benn, filmoù ha teulfilmoù e galleg a zo ivez warnañ. Met un toullad a filmoù, berr-filmoù ha videoioù e korseg a c’heller sellet ha danvez a-zibab ‘zo !\nEvit ledanaat an dachenn da beuriñ ez eus bet dibabet da lakaat filmoù a sell ouzh Bro-Korsika pe filmoù bet sevenet gant Korsiz met ivez filmoù a-sell ouzh bed ar Mor Kreizdouarel. Setu perak ez eus oberennoù evel « De Chatila nous partirons » (Liban) da skouer. Filmoù troet war ar minorelezhioù a gaver ivez, evel un teulfilm war ar c’hanak Jean-Marie Tjibaou.\nTeulfimoù politikel a c’hell bezañ dedennus-kenañ evidomp-ni bretoned, dreist-holl pa vez anv a bolitikerezh. Hini « Quastana Portrait de Campagne(s) » diwar-benn ar politikour broadelour Paul Quastana a blijo d’ar vroadelourien lakomp. Evel e plijo « Corse et Armes », diwar-benn an darempredoù etre korsiz hag an armoù, d’an dudonourien pe d’ar sokiologourien tik gant danvez Korsika.\nE korseg hag e galleg eo al lec’hienn hag argantaet eo gant ar C’hCullitivita di Corsica hag an ADEC. 4€/miz priz ar c’houmanant, pezh n’eo ket kaer…\nCulture 11/02/2021 04:20\nA La Une 13/11/2020 04:59\nBreizhVOD. La langue bretonne a désormais son Netflix


Pajenn:Morvan - Buez ar Zent, 1894.djvu/760 - Wikimammenn\nPajenn:Morvan - Buez ar Zent, 1894.djvu/760\nmeur. Goudeze ec’h en em dennaz enn eur gouent leanezed, hag eno e varvaz e peoc’h ha leun a veritou. He mab a oue savet gant sant Jildas e kouent Rhuis. Hogen, Tremeur a ioa eur paotrik fur ha devot evel he vamm ; evel eunn eal oa enn he vugaleach, ha Doue a ziskouezaz dre veur a virakl peger braz mignoun oa d’ezhan. Mes plas ann eal-ze n’edo ket var ann douar.\nNiver ar verzerien a zo ker braz ma renk ann Iliz henori meur a hini anezho er memes devez. Evelse, hirio e ra memor euz a nao asambles, hac ann nao-ma a veve holl enn amzer ann impalaer Dioklesian. Ar pevar genta a ioa pevar breur, tud a feiz ho fevar, ha prest da skuill ho goad evit Jezuz-Krist. N’o doa aoun ebed evit diskouez ann heuz o devoa oc’h ann idolou, hag ar brud\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/760&oldid=138001 »


Wikipedia:Politikerezh Envel Departamantoù Frañs - Wikipedia\nWikipedia:Politikerezh Envel Departamantoù Frañs\n(Adkaset eus Politikerezh Envel Departamantoù Frañs)\nPOLITIKEREZH DA VEZAÑ ADWELET\nUr raktres eo ar bajenn-mañ. Talvezout a ra evit sevel ar c'hinnigoù nemetken. Implijit ar bajenn-gaozeal stag outi evit reiñ hoc'h ali diwar bep kinnig\n1 Ar politikerezh-envel da vezañ adwelet\n2 Kinnigoù evit adwelet ar politikerezh\n2.2.1 Kinnig 1\n2.2.2 Kinnig 2\n2.2.3 Kinnig 3\n2.2.4 Kinnig 4\n2.2.5 Kinnig 5\n2.2.6 Kinnig 6\nAr politikerezh-envel da vezañ adwelet[kemmañ ar vammenn]\nUn diell hepken eo ar rann-mañ. Arabat eo deoc'h reiñ hoc'h ali diwar-benn ar politikerezh kozh-mañ, na dalvez nemet da zave. Roit ho soñj kentoc'h diwar-benn ar c'hinnigoù dindan.\nSetu ar politikerezh bet lakaet e pleustr betek-henn : (evit goût hiroc'h, s.o. ar rann Stummoù bet lakaet e pleustr diwar ar c'henemglev betek-hen war ar bajenn-gaozeal stag ouzh homañ)\nStummoù brezhonek :\npa 'z eo anv an departamant graet gant perzhioù douaroniel e brezhoneg dija (Alpoù, Pireneoù, Liger, Garona, h.a.): a-ziwar-se e vo lakaet Tarn-ha-Garona, Alpoù-an-Arvor, Pireneoù-ar-Reter, h.a.\nLakaet e yezh ar vro pa 'z eo disheñvel diouzh ar galleg (gant ar reizhskrivañ e brezhoneg). Kinniget e vo neuze Lozera, Vaokluza, Kreuza, h.a.\nLeuskel e galleg evit peurrest an departamantoù (o lakaat an distagadur fonetikel : n'eo ket sañset an holl vrezhonegerien gouzout galleg): Val d'Oise, Pas-de-Calais, h.a.\nBewech e vo ret lakaat e penn-kentañ ar pennad: ar stumm "ofisiel" brezhoneg dibabet ganeomp (gant an distagadur fonetikel e brezhoneg mar n'eo ket ar stumm-se skrivet e brezhoneg), ar stumm ofisiel e galleg, hag ar stumm e yezh ar vro ma 'z eo disheñvel diouzh ar galleg (en Okitaneg, Elzaseg, Euskareg, Kreoleg, h.a.)\nKinnigoù evit adwelet ar politikerezh[kemmañ ar vammenn]\nDisplegadenn[kemmañ ar vammenn]\nEvit dirouestlañ ur gudenn o tennañ d'an doare da envel an departamantoù gall war ar Wikipedia-mañ e oa bet kaset da-benn ur gaozeadenn evit klask dont a-benn da dizhout ur c'henemglev ledan pe ledanoc'h. Hir e padas ar gaozeadenn met ne oa ket bet tu da gavout ur c'henemglev. Ur votadeg a oa bet aozet neuze, ha diwar disoc'h ar votadeg-se e oa bet savet ur politikerezh ofisiel. E gwirionez avat, abalamour ma oa bet savet ar politikerezh war disoc'h ur votadeg hep bezañ bet tizhet ur gwir genemglev, ne oa ket bet degemeret ar politikerezh-se da vat. Evit klask un diskoulm padus neuze eo bet kavet dereat digeriñ ur parantad-kaozeal evit adwelet ar politikerezh-se.\nKinnigoù[kemmañ ar vammenn]\nMa'c'h eus ur c'hinnig da ober, grit amañ. Mar fell deoc'h reiñ hoc'h all, grit en isrann "Evezhiadennoù" a gavit da heul pep kinnig\nKinnig 1[kemmañ ar vammenn]\nKenderc'hel d'ober gant ar politkerezh evel m'emañ\nEvezhiadennoù[kemmañ ar vammenn]\nGwell e vefe chom hep ober evit an abegoù a c'heller kavout en displegadenn a-us. Neal (Kaozeal) 17 Her 2009 da 18:10 (UTC)[respont]\nKinnig 2[kemmañ ar vammenn]\nOber gant ar stummoù ofisiel nemete atav, da lâret ar stummoù gallek.\nKinnig 3[kemmañ ar vammenn]\nOber gant ar stummoù gallek ofisiel nemete atav, nemet evit Departamantoù Breizh, da vezañ implijet neuze ar stummoù brezhonek.\nKinnig 4[kemmañ ar vammenn]\nOber gant ar stummoù lec'hel atav seul wezh ma vezent disheñvel diouzh ar gallek, da vezañ ar stumm ofisiel gallek neuze. Da lâret eo, stummoù euskarek, okitanek, alzasek, h.a. evit an Departamantoù ma vez komzet ar yezhoù-se.\nKinnig 5[kemmañ ar vammenn]\nOber gant stummoù stummoù testeniekaet e brezhonek seul wezh mar bez anezhe. A-hendall implijout ar stummoù gallek ofisiel nemete.\nKinnig 6[kemmañ ar vammenn]\nOber gant stummoù stummoù testeniekaet e brezhonek seul wezh mar bez anezhe. A-hendall implijout ar stummoù lec'hel (s.o. Kinnig 3) seul wezh ma bez anezhe, a-hendall ober gant ar stummoù gallek ofisiel.\nRet e vefe sklaeraet pe daveoù a vez implijet evit testeniekaat stummoù brezhonek ha divout pe re a zo da vezañ degemeret ha perak. Neal (Kaozeal) 17 Her 2009 da 18:13 (UTC)[respont]\nAdtapet diwar « https://br.wikipedia.org/w/index.php?title=Wikipedia:Politikerezh_Envel_Departamantoù_Frañs&oldid=1526787 »\nKemmoù diwezhañ degaset d'ar bajenn-mañ d'an 11 Gwe 2013, da 17:25.


Buhez ar Zent. page 163. Encyclopédie Marikavel.\nAn daou-ugent devez arôk Pask a zo bet gwestlet d'ar bnijen gant an Ebestel o-unan. Ar yun eo, dreist-oll, pinijen ar c'hoareiz. Gwechall e oa pemdeiek. Yunet a vije en eur diouered ar c'hig, an uou, an aman, al lez, hag en eur dremen gant eur pred hepken. En amzeriou kentan an Iliz, e vije grêt ar pred-ze da guz-heol. Ahendall, difennet e oa, dre lezen ar gouarnamant, an holl ebatou ha plijaduriou, zoken ar chase; al lezvarniou a vije goullo, ar brezeliou a renke paouez.\nAr c'hoareiz a bad daou-ugent de, diouz skouer ar pinijennou digaset gant Doue gwechall, hag a bade, gwech daou-ugent de, gwech daou-ugent vla, evel an Dour-beuz, pinijen Israël er gouelec'h, yun Hon Zalver.\nAn Iliz a c'houlenn digant ar C'hristen, epad ar C'hoareiz, heuilh skouer Jezuz-Krist war ar Mene : karet ar retred, yun ha pedi eveltan. Ouspen, e c'hourchemen d'ezan ober aluzen, pleustri e zakramanchou, prederian war Basion Hon Zalver, ma vo treuzet e galon gant birou ar binijen ha krouet ennan, ' benn ar Pask eur galon neve-flamm.


Ar spontailh - Wikipedia\nAr spontailh zo titl ur pezh-c'hoari e tri arvest bet savet gant Jarl Priel hag echuet gantañ d'an 2 a Vezheven 1948 (evel ma oa bet skrivet war bajennad diwezhañ al levr gant ar skrivagner tregeriat).\nMoulet e oa bet al levr (kant seizh pajennad ha tri-ugent ennañ) gant Ti ar Skrev er Baol hag embannet gant Al Liamm-Tír na nÓg e 1950.\nEmañ ar Wionvarc'hed o telc'her ur vereuri en ur barrez vihan nepell diouzh Landreger. Da zeiz gouel an Hollsent emañ an tad, HERRI, o choukañ ar spontailh kozh gant pell ha plouz er marchosi. An deiz-mañ dres eo bet dibabet gant ANNA, merc'h an tiegezh, distreiñ d'ar gêr, hag hi dilezet he micher a vatezh e ti un noter, e Gwengamp. Goude bezañ degemeret gant he mamm, GOD, ez eo ret d'ar plac'h yaouank anzav outi ez eo bet lorbet eno gant ur paotr hag emañ o tougen e vab. Doujañ a ra he zad ha penaos e vo degemeret ar c'heloù-mañ gantañ ken m'he devoa soñjet en em lazhañ gant ar vezh. Ne oa ket faziet ha mont a ra HERRI en egar betek bezañ war-nes he c'hontellañ...pa glever unan bennak o skeiñ ouzh an nor. Roet eo digor d'un AOTROU KOZH, gwall iskis e zoareoù, hag a ginnig ur marc'had gwall arvarus d'ar vamm : kavout a raio-eñ ur gwaz d'he merc'h en eskemm ouzh ene GOD kement hag he salvidigezh peurbadel...\nTudennoù all a zo er pezh-c'hoari :\nFAÑCH, mab an tiegezh, hag eñ o labourat er vereuri\nJOBIG, poupig ANNA\nan AOTROU SALAÜN, mezeg ar barrez\nYANN AN TREMENER...a vezo ret da lenner ar pennad-mañ mont da lenn ar pezh-c'hoari evit gouzout piv an diaoul e c'hall bezañ.\nAdtapet diwar « https://br.wikipedia.org/w/index.php?title=Ar_spontailh&oldid=1596011 »\nKemmoù diwezhañ degaset d'ar bajenn-mañ d'an 17 Her 2014, da 16:05.


Pajenn:Le Clerc - Ma beaj Londrez, 1910.djvu/61 - Wikimammenn\nPajenn:Le Clerc - Ma beaj Londrez, 1910.djvu/61\nmanati sant Divi, ha hanvet eno, diouz mennad Kymriz, eun eskob eus o gouenn, an otro ’n eskob Mostyn.\nNebeutoc’h c’hoaz a zo d’ober en Bro-Skos : eur vikelaj abostolik a zo enni, ha netra ken. Mes aboe ar bla 1878 he deus eun arc’heskob, hini Edimbourg, ha daou eskob.\nHa koulskoude e Bro-Skos, evel en Iverzon, eun darn vras eus ar vroïz o deus dalc’het start da fe gatolik o zado. Tud enezenno an hanter noz eo ar gatoliked vat-se, hag int Kelted a ouenn hag o komz skoseg. Dre ar Skosed digeltiaet eus ar c’hreiste eo e teuas ar brotestantiez er vro. Eno, evel e Breiz en amzer vreman, e oe gwir ar c’hrenn-lavar :\nGant ar yez keltiek e teuas ar feiz,\nGant ar yez estren ez eas er-maez.\nKentan eskob a roas Pi nav d’ean arc’heskopti Westminster, e oa an otro Wiseman, eur beleg iverzoniad. A hendall, eun den gouiek meurbet, eur skrivagner ha n’an devoa ket e bar evit skrivan en sôzneg. Er memes amzer e hanvas anean kardinal evit ober enor da gatoliked Bro-Zôz.\nAr re-man eta a greske an niver anê a vla da vla. Mes, o welet se, kalz a brotestanted a zavas trouz, gant a zroug ac’h eas enne. Unan anê zoken, eul lord, mar plij, da laret ê eun den eus an noblans uhelan, en em ankouaas betek prometi arc’hant hag aour d’an neb an nije sklapet fank gant an arc’heskob neve ; mes gwapaet e oe gant an dud a skiant vat.\nAr sort frouden na oa nemet eun tan plouz. Ne spontas tamm ar Gatoliked. Er bla warlerc’h (1851) e tigemeront c’hoaz en o Iliz eur pastor a zoare eus Iliz uhel an Anglikaned, an doktor Manning. Heman eo a oe hanvet er bla 1865, goude maro an\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/61&oldid=150076 »\nKemmoù diwezhañ degaset d'ar bajenn-mañ d'an 5 Meu 2019, da 18:03.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Willie Penrose) (KildareStreet.com)\nResults 1-20 of 837,830 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Willie Penrose)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Willie Penrose)


Kemper war varc’h-houarn - Kemper Breizh Izel (BR)\nDegemer Buhez pemdeziek Monedone, treuzdougen Kemper war varc’h-houarn\nE Kemper ez eus meur a dra a zo graet evit aesaat hag evit suraat mont ha dont ar marc’hoù-houarn.\n80 kilometrad zo bet kempennet evit an divrodegoù e kêr, anezho roudennoù divrodegoù, hentoù kemmesk busoù ha marc’hoù-houarn, takadoù 30 ha takadoù-bale. En em astenn a ra ar rouedad-se bep bloaz, ha 200 kilometr a hentoù terket eo ar pal.\nPellgargit kartenn ar roudennoù divrodegoù\nAn hentoù terket evit an dud war varc’h-houarn\nar roudennoù divrodegoù\nE Kemper e vez bevennet ar roudennoù divrodegoù diouzh ar peurrest eus an hent gant ul linenn wenn troc'h-didroc'h. Rankout a ra an dud war varc’h-houarn mont ha dont warno.\nAn hentoù liammañ\nErbedet eo an hentoù liammañ d’an dud war varc’h-houarn evit mont eus an eil roudenn divrodegoù d’eben.\nMeur a bennad straed zo oc’h ober ar rouedad-se. Enno ne vez ket re a girri o vont hag o tont ha n’eus ket kalz a bouez-krec’h.\nAn hentoù bale aotreet d’ar marc’hoù-houarn hag ar riblennoù-straed kemmesk\nKalz hentoù, hag ivez lod eus ar riblennoù-straed, zo aotreet d’an dud war droad ha d’an dud war varc’h-houarn.\nAn dud war droad a dremen da gentañ e kement degouezh zo. Rankout a ra an dud war varc’h-houarn mont ganto diouzh emzalc’h an dud war droad. Ret eo dezho diskenn diouzh o marc’h-houarn ma vez ezhomm, ha sachañ evezh an dud gant o sonerez da reiñ da c’houzout emaint o tont.\nEr c’hroashentoù e rank an dud war varc’h-houarn mont gant al lodenn eus an treuzennoù kerzhourien merket gant piktogrammoù marc’h-houarn ha doujañ da gemennoù ar panelloù-hent. An erbedadennoù-se a sell ivez ouzh ar straedoù bale a zo aotreet d’an dud war varc’h-houarn.\nAn hentoù daoudu evit an divrodegoù en takad 30\nGant an hentoù daoudu e vez aesaet an implij eus ar marc’hoù-houarn gant pennadoù-hent berroc’h hag eeunoc’h. Gallout a reer drezo tremen e-biou an hentoù bras. Gant ar c’hendalc’h krouet evel-se etre ar pennadoù-hent e teu da vezañ aesoc’h d’an dud war varc’h-houarn mont e kêr.\nAl « lezit da dremen » evit an dud war varc’h-houarn er gouleier\nGallout a ra an dud war varc’h-houarn treiñ a-zehoù pe mont war-eeun pa vez ruz ar gouleier. Rankout a reont avat lezel ar c’hirri hag an dud war droad da dremen da gentañ pa vez gwer ar gouleier evito. Dont a ra ar gouloù ruz da vezañ ul « lezit da dremen » eta evit an dud war varc’h-houarn.\nAr saz er gouleier\nAr saz zo ul lec’h kempennet dirak linenn arsaviñ ar c’hirri er gouleier.\nEl lec’h-se e c’hall an dud war varc’h-houarn treiñ aesoc’h a-gleiz en ur vont dirak ar c’hirri a zo chomet a-sav er gouleier ruz.\nParkañ ar marc’hoù-houarn\n600 plas evit parkañ ar marc’hoù-houarn zo strewet e kêr ; merket int gant gwaregennoù e stumm un U eilpennet, sanket el leur, evit gallout stagañ ur marc’h-houarn a bep tu.\nAr VeloQub zo ur reizhiad feurmiñ hir he fad evit an holl dud o deus c’hoant d’ober pe da adober gant o marc’h-houarn evit mont-ha-dont e kêr.\nDafar evit an dud war varc’h-houarn\nDafar zo ret-holl evit kaout gwir da vont war an hent :\nur gouloù gwenn er penn a-raok hag ur gouloù ruz er penn a-dreñv,\npevar c’hatadioptr : unan ruz en a-dreñv, unan orañjez en a-raok hag unan war bep troadikell,\nbandennoù kostez daskedus da lakaat er skinoù,\ndiv starderez efedus, en a-dreñv hag en a-raok\nDafar hag a zo erbedet-kenañ :\nul lamp gant piloù a ya en-dro dalc’hmat ha pa vez graet un arsav zoken\nun distoker dañjer,\nun hual a-zoare,\nun tokarn ha manegoù da wiskañ,\ndilhad sklaer pe aes da welet.\nAr vugale dindan pemp bloaz a c’hall bezañ lakaet en un azezenn gant harpelloù-treid hag ur gouriz-stagañ.\nAn emzalc’hioù mat war an hent\nRuilhit war an hent evel zo dleet, ha lezit plas a-walc’h a-zehoù etre ar riblenn-straed ha c’hwi. Kemerit kement a blas ha m’ho pez ezhomm.\nArabat eo deoc’h mont re dost d’ar riblenn-straed pe d’ar c’hirri parket. Gallout a rafec’h bezañ rediet da vont diwar hent evit tremen e-biou un toull en hent pe dor ur c’harr o tigeriñ.\nArabat cheñch tu a-daol-trumm hag astennit ho prec’h ervat evit diskouez emaoc’h o vont da dreiñ, dreist-holl pa vezit o treiñ a-gleiz. En degouezh-se, soñjit abred a-walc’h astenn ho prec’h ha krogit da ruilhañ a-gleiz.\nDre vras, pa erruit er c’horntroioù hag er c’hroashentoù, soñjit en ho cheñchamantoù tu pell en a-raok.\nTaolit evezh ouzh ar c’hirri a zo o vont pe o tont evit rakwelet an traoù a-raok ne zisteudfent hep kas keloù, a-raok ar c’hammdroioù pe a-raok ne loc’hfe ar c’hirri.\nHag evel-just, doujit da God an hentoù : stop, gouleier ruz…\nDalc’hit ho marc’h-houarn e ratre : ar starderezioù, ar bandennoù-rod, ar chadenn hag ar gouleier a rank bezañ gwiriet ingal.


Kaozeal:Zeland-Nevez - Wikipedia\nNe welan abeg ebet da skrivañ Zeland-Nevez, e-lec'h Zeland Nevez. Bianchi-Bihan 20 Ebr 2009 da 21:29 (UTC)\nKenglad ar Broadoù? A belec'h? Bro/ kenvro: Ur ger klad zo? Bianchi-Bihan 3 Mae 2009 da 12:24 (UTC)\nZeland-Nevez am eus kavet e-barzh geriadur Hemon/Huon - Al Liamm/An Here hag ivez e-barzh Geriadur brezhoneg An Here. Roud ebet eus ar ger "klad avat. --Ex-Smith 3 Mae 2009 da 12:32 (UTC)\nNederlandeg Nieuw-Zeeland (gant tired) , gouezeleg bro Skos (gant tired) \nPegen hek an dud a fell dezho ober evel ar C'halloued evit c'hoari ar c'hontrol ouzh ar Saozon!\nKenglad zo un ijinadenn evel-just, graet en desped d'ar yezh, evel ma oar tud zo fardañ. Bianchi-Bihan 3 Mae 2009 da 17:41 (UTC)\nHag ar ger "kengalv" (RH p. 443) hag ar ger "kengervel" (p. 444) a vefe savet gant ar ger "kalv" hag ar ger "kervel", hag ar ger "kengourener" (p. 444) gant "kouren"? hag ar ger "kengounezerezh" gant ar ger "gounezerezh" ? ha "kengrad", "kengronnañ" ? Gw. "grammaire" RH p. 13: "KEN n'agit pas sur G".\nGwir betek ur poent : kenouenn, kenouiziegezh. 82.255.18.64 13 Gwe 2009 da 17:01 (UTC)\nEr gerioù-se eo GOUI-/GOUE- gant un dalvoudegezh GW, ha kemmadurioù dre vlotaat a vez graet ingal er strollad-se goude KEN tra ma ne vez ket graet evit G (gwelout Yezhadur bras ar Br. Kervella p. 92).81.250.206.142 14 Gwe 2009 da 11:43 (UTC)\nAnzav a ran em boa skrivet re brim en deiz-se, diwar ur barrad imor fall marteze, hep studiañ an afer a-raok a dra sur. Laouen on oc'h anavezout emañ ar gwir gant hon mignon dizanv. Salv ma vin poellekoc'h ur wech all. Bianchi-Bihan 14 Gwe 2009 da 12:02 (UTC)\nLemel[kemmañ ar vammenn]\nLakaat a ran amañ un tamm eus ar pennad zo bet lamet gant un den dizanv :\nE brezhoneg e vez skrivet pe Zeland-Nevez gant lod, hervez an doare gallek da lakaat tiredoù en anvioù-lec'hioù, pe Zeland Nevez gant lod all, hervez an doare saoznek, spagnolek hag etrevroadel.\nKredet en deus skrivañ ouzhpenn e oa faos, hep lavarout petra a oa faos: me ne welan ket.\nUn evezhiadennig: ma reer gant Zeland-Nevez, hervez geriadur RH, e vije mat ober evel geriadur RH ivez ha skrivañ Bro-Leon, ha diwar-se Bro-Vigoudenn, ha neuze brezel-bed, ha brezel-diabarzh. Pe neuze eo ret anzav ar wirionez ha diskleriañ fraezh e taper e-barzh pa garer, ha pa garer e tistaoler. Bianchi-Bihan 13 Gwe 2009 da 17:50 (UTC)\nUr varrennig-stagañ a gaver en estonianeg, en afrikaneg, e mineg ar reter, esperanto, frizeg, gouezeleg Bro-Skos, hungareg, islandeg, lituaneg, nederlandeg, samieg, volapük, wolof... N'heller ket lavarout eta e vefe un doare hag a vefe "gallek" hag unan hag a vefe "etrevroadel". Forzh penaos, d'am soñj, ne oa ket al lec'h da gaozeal eus se, pe neuze e vo ret kontañ kemend-all evit an Douar-Nevez, ar Chapel Nevez, ha kement zo.81.250.206.142 14 Gwe 2009 da 11:39 (UTC)\nUr bajenn-gaozeal zo amañ, graet evit kaozeal eus traoù evel-se d'am meno-me. Ha n'anavezan lec'h all ebet e Breizh a-hend-all. Ha mat e kavan e vije displeget daou ali amañ. Bianchi-Bihan 14 Gwe 2009 da 12:02 (UTC)\nAdtapet diwar « https://br.wikipedia.org/w/index.php?title=Kaozeal:Zeland-Nevez&oldid=566946 »\nKemmoù diwezhañ degaset d'ar bajenn-mañ d'an 19 Gwe 2009, da 08:04.


Iris (doueez) - Wikipedia\nIris ha Morfeüs, livet gant Pierre-Narcisse Guérin (1811).\nIris zo un doueez e mojennoù Hellaz kozh, merc'h da dThaomas, ha d'an Okeanidenn Elektra. Kannadez an doueed e oa, ha hini Hera dreist-holl.\nDezhi e oa da droc'hañ blevenn ar marv d'ar merc'hed a oa darev da vervel, evel ma oa da Hermes lakaat an eneoù da vont e-maez ar c'horfoù. Plac'h a gambr Hera e oa ivez, hag ober a rae he gwele dezhi.\nSkeudennet e vez evel ur goantenn yaouankik, dezhi divaskell skedus liesliv. Hervez ar varzhed eo roud he zroad e oa ar ganevedenn, p'edo o tiskenn eus menez Olympos da gas ur gemennadenn da dud an douar. Se zo kaoz e vez gwelet alies gant ur ganevedenn.\nAdtapet diwar « https://br.wikipedia.org/w/index.php?title=Iris_(doueez)&oldid=1771719 »\nKemmoù diwezhañ degaset d'ar bajenn-mañ d'an 3 Her 2017, da 12:54.


Ar Vretoned hag ar boeson | Becedia\nAr Vretoned hag ar boeson\nAr « pinard »\nAozer : Thierry Fillaut / Mezheven 2017\nNebeutoc’h-nebeutañ a dud a varv abalamour d’ar boeson e Breizh. Kement-mañ a oa bet degaset c’hoazh war-wel gant Arsellva rannvroel ar yec’hed e 1993 pa ne gas ket an alkologezh he reuz tost e pep lec’h ken evel ma rae hanter-kant vloaz zo. Brud fall a vez dalc’hmat gant ar Vretoned evit afer-se avat, ha gant gwir abeg a-wechoù. Rak un dalc’h bras eo ar boeson c’hoazh war yec’hed tud ar vro… koulz hag ar raksoñjoù a vez maget en o c’heñver, skeudenn ar Vreizhad poazh gant an alkol paneveken.\nUr brud fall o tont eus pell\nAbaoe ar Renad kozh, evit doare, ez eo brudet ar Vretoned evit bezañ lonkerien. En XIXvet kantved avat an hini e krogas ar vrud-se d’en em wriziennañ don. Mezverien pe lonkerien, sell aze penaos e veze taolennet ar Vretoned gant ur c’halz eus ar yec’hedourien hag eus ar pennoù bras. Hag ar re-se, sifroù gante, da ziskouez ez ae ar wallenn war washaat, e Penn-ar-Bed da skouer e lec’h ma eve an unan, well-wazh, teir gwech muioc’h a win ardant e 1906 (5,5 litrad/ den) evit na rae e 1826 (1,9 litrad/den), 80 vloaz a-raok.\nBuan awalc’h e voe kendrec’het Yann-e-c’henou-dibrenn gant seurt skeudennoù. Hag ar skol da gas anezhe pelloc’h dre forzh testennoù ha taolennoù skouerius a veze implijet gant ar skolaerien da stourm ouzh an alkolegezh. Hag ar c’hartennoù-post da zegas dour d’ar vilin c’hoazh, evel ar rummad flemmskeudennoù « la Bretagne » embannet gant Artaud et Nozais, pe, pilpousoc’h c’hoazh, dre ur meneg kentelius bennak.\nWar-dro 1850 koulskoude ne veze ket evet muioc’h a alkol e Breizh, forzh peseurt boeson e vije, evit na veze evet, well-wazh, e Bro-C’hall. Ha pan erruas buan ar chistr ouzh taol kazi e pep lec’h en Il-ha-Gwilun, dour ha laezh an hini a veze evet c’hoazh war ar pemdez gant kalz a diegezhioù e Breizh-Izel ; ha betek fin ar c’hantved zoken e Bro-Leon.\nA bep seurt mod evañ\nHa pa ne gustume ket Breizhizeliz evañ kalz war ar pemdez e veze tamallet oute bezañ lonkerien memestra war zigarez e plije da lod anezhe, peizanted ha micherourien tapout un tortad gwech an amzer p’o deveze digarez d’en ober. Ha digarezioù a veze avat : sul, gouelioù, pardonioù, euredoù, badeziantoù hag interamantoù, anez kontañ ar foarioù hag ar marc’hadoù.\nGwashoc’h c’hoazh, da lâras arsellourien zo : « Ar Vretoned, koulz merc’hed ha gwazed, zo tuet da gargañ ouzhpenn o c’hont ha da c’hoari las diwar voeson, hag int bugale c’hoazh » (A. du Châtellier, L’agriculture et les classes agricoles de la Bretagne, 1863). Ha kement hag ober ez eont gant ar gwin ardant kentoc’h evit forzh peseurt boeson all : Lodivi an hini a yae d’ober 60% eus an alkol bet evet, well-wazh, gant pep Pennarbedad e 1865.\nDa soñj an holl neuze ne veze diouzh an alkolegezh nemet disoc’h ar boaz da evañ re a voeson kreñv. Diwar-se e oa splann d’an holl e oa ar Vreizhizeliz dalc’het gant ar boeson. D’o meno e tiskoueze ar vezventi hag ar boas da evañ gwin ardant pegen bras e oa an droug er vro ha pegen mallus e oa reiñ harz dezhañ.\nStourm ouzh ar vezventi diroll er-maez an ti an hini a voe stourm ouzh an alkolegezh adal neuze, anez gortoz lezenn an 23 a viz Genver 1873 a voe lakaet strishoc’h e pleustr e Breizh evit e lec’h all : e 1902, diwar an holl varnadennoù a denne d’ar vezventi e Bro-Frañs, e yae an drederenn anezhe gant departamant Penn-ar-Bed. Mirout ouzh an dud a evañ muioc’h-mui a win ardant o paskañ evajoù goet dezhe, gwin dreist-holl, an hini a voe graet ivez, evel da soudarded an talbenn e-pad ar brezel bras.\nEus ar vezventi d’an alkolegezh : lezenn ar marc’had\nCheñchamant a voe avat e diwezh an XIXvet kantved. Kustumiñ a reas ar Vretoned da evañ chistr ouzh taol bep ma n’em lede an dachenn gounit gwez avaloù, war-bouez ar c’hornioù-bro ne broduent ket dioutañ (Bro Leon da skouer) hag ar re a veze gwini enne (Bro Naoned). Un drederenn eus chistr Bro-Frañs a veze produet e Breizh er bloavezhioù ’30.Tamm-ha-tamm e voe kemeret e blas gant ar gwin ruz a veze diskarget en Oriant gant an drafikourien gwin : en tavarnioù da gentañ, e lec’h ma kustume ar wazed en em gavout hag er gêr neuze adalek ar bloavezhioù 1960. Da bep rummad e voeson : er bloavezhioù 1970 e teuas ar bier da vezañ boeson eus an dibab evit ar re yaouank.\nDiwar kresk ar produiñ hag ar gwerzhañ e cheñchas ar boazamantoù. E 1914 e oa bet tapet ar boaz da evañ boeson kazi er vro a-bezh ha deuet ar vezventi da vezañ stad uhelañ ar boaz-se. Hanter-kant vloaz war-lerc’h e oa splann an disoc’hoù. Eus 1950 da 1980 e varve an dud abalamour d’ar boeson muioc’h e Breizh evit e forzh peseurt lec’h all e Bro-Frañs. Aet eo ar wallenn war-gil abaoe ha pa vije kaoz alies er mediaoù eus tortadoù bras ar re yaouank d’ar yaou d’an noz e Roazhon hag e Brest pe da goulz nozvezhioù ar seier-skol.\nUnan eus abadennoù « Clichés bretons »


Llanystumdwy - Wikipedia\nLlanystumdwy zo ur gêriadenn hag ur gumuniezh eus hanternoz Kembre, e korn-bro Eifionydd, e kontelezh Gwynedd. Emañ etre Cricieth ha Pwllheli, war ribloù an Afon Dwyfor. Talvezout a ra an anv-lec’h Llanystumdwy kement hag "an iliz e kildroenn ar stêr Dwy".\nKreiz ar vourc'h\nBrudet eo Llanystumdwy evel lec’h ganedigezh David Lloyd George a voe kentañ ministr ar Rouantelezh Unanet. Er gêriadenn e tremenas ar paotr Lloyd George e vugaleaj, betek an oad a 15 vloaz, gant e eontr Richard Lloyd. Enni ivez e varvas hag enni e voe douaret.\nUn toullad tiez kozh eus ar XVIIvet hag an XVIIIvet kantved zo e Llanystumdwy, savet gant mein eus ar c’hornad. Ur pont eus ar XVIIvet kantved zo ivez, dreist ar stêr Dwyfor pe Dwyfawr.\nOwen Gruffydd (war-dro 1643-1730), barzh hag hendraour.\nRobert Jones, Rhoslan (1745 - 1829), skrivagner, aozer al levr Drych yr Amseroedd (1820).\nDavid Owen (Dewi Wyn o Eifion) (1784-1841), barzh.\nMorris Williams (Nicander), barzh.\nDavid Lloyd George, kentañ ministr ar Rouantelezh Unanet.\nWilliam Samuel Jones ("Wil Sam"), skrivagner kembraek.\nUr mirdi diwar-benn buhez ha labour Lloyd George. Emañ e vez, treset gant an tisavour Clough Williams-Ellis (Portmeirion), e-maez ar gêriadenn, en tu all d’ar pont kozh.\nTŷ Newydd, ul lec’h ma vez desket skrivañ da zanvez skrivagnerien gembraek ha saoznek.\nLec’hienn Llanystumdwy (cy) (en)\nAdtapet diwar « https://br.wikipedia.org/w/index.php?title=Llanystumdwy&oldid=1862418 »\nDernière modification le 5 Gen 2020, à 19:51\nKemmoù diwezhañ degaset d'ar bajenn-mañ d'an 5 Gen 2020, da 19:51.


Cwrt-y-cadno - Wikipedia\nCwrt-y-cadno zo ur gêriadenn eus Kembre, en hanternoz Sir Gaerfyrddin. Emañ en hanternoz da Llandre ha Pumsaint. E kumuniezh Cynwyl Gaeo emañ.\nUr chapel, savet war-dro 1800, zo e-kreiz ar gêriadenn. Ur skol kentañ derez zo ivez.\nTremen a ra ar stêr Cothi dre ar gêriadenn.\nGwechall e oa Cwrt-y-cadno ur c'hroashent a bouez, darempredet gant ar vêsaerien eus Ceredigion pa gasent o chatal da varc'had Smithfield e Bro-Saoz.\nE dibenn an XVIIIvet hag e penn kentañ an XIXvet kantved e oa anavezet Cwrt-y-cadno dre Gembre a-bezh, abalamour ma oa an doktor John Harries o chom eno. Brudet e oa an den-se evel divinour hag achantour, gouest da bareañ a bep seurt kleñvedoù ha da ziouganañ an amzer da zont.\n↑ Kate Bosse Griffiths, Byd y Dyn Hysbys (Y Lolfa, 1977), pp. 38-43.\nAdtapet diwar « https://br.wikipedia.org/w/index.php?title=Cwrt-y-cadno&oldid=1978245 »


Publié le 21/11/21 12:29 -- mis à jour le 21/11/21 12:29\nAn dek prezegenn gentañ :\nKollog Skol Veur Roazhon 2 : ar wech kentañ e vez labouret war ur sujed a seurt-se !\nUgent prezegenn e-pad daou zevezh e Skol Veur Roazhon 2, re nebeut a dud, pa weler pegen dispriziet e oa bet e pad kantvedoù ar pezh oa bet skrivet gant ar merc'hed...\nOkitania a zo bet an danvez pennañ e penn kentañ ar c'hollog : Sylvain Chabaud, Rose Mioch, Marie-Jeanne Verny. Skridoù maouezed an XIXvet kantved ne oant ket niverus, ha start e oa bet dezho dont a-benn da vout moulet ha brudet. Lazarine Negre (1848-1899), skrivet e provensaleg ganti n'eo ket deuet a-benn da embann ar c'hoariva a oa skrivet ganti. Lydie Wilson de Ricard (1850-1880) hag ar "primaderes" a oa e toues ar re gentañ, met ar Felibrige (1854), an Emsav okitaneg, en doa lakaet anezho a gostez. Ar pezh a c'hellent ober a oa just bout "les compagnes intellectuelles de leur mari" (Rose Mioch). Evito eo Virginia Woolf ur skouer, met re zañjerus eo : "ret eo lazhañ ael an oaled". Evit Mistral e rank ar merc'hed "chom er gêr ha treuzkas ar yezh". Leonide Constant he doa embannet barzhonegoù e 1844. Hortense Rolland (1836-1803) a oa merc'h ar baraer, ar plac'h nemeti e Bodad ar "Felibrige". Met ar barzhoneg "ar sigaretenn" a zo bet gwelet fall, ha kunujennet e oa bet. Gouest da skrivañ brav, met digalonekaet a galz, o lavarout memestra e yae war raok ar gevredigezh, kar ma vefe bet ganet abretoc'h, e vefe bet devet evel ur sorserez...\nAr maouezed : skrivagnerezed ? Klevet hon eus ar ger "écrivante, littéracie". Evel ma vefe izeloc'h ar pezh a zo bet skrivet gant ar merc'hed, hiziv ha gwechall. Petra dalv ar ger "lennegezh" : niver a lennerien, ar "posterite", ar brud, bout tremenet en tele hag embannet gant Hachette - achète - machette ? Reine Garde (1810-1887) oa ur skouer evit Lamartine. Skrivet o doa Leonie ha Hortense e okitaneg hag en galleg. Ret e oa dezho stourm war an dachenn lennegel ha politikel evit ma vefe embannet gwelloc'h o oberennoù. Kristel Johnny ba Guiana a zo gwelet fall hiziv an deiz c'hoazh : evel Naig Rozmor e bloavezhioù 1970, komz a ra en un doare dieub ken ha ken a-ziwar seks, plijadur, korf ar paotr ha korf ar plac'h...\nMarcelline Delpastre ha Paulina zo tost ha pell an eil deus eben. Paulin he deus graet dastumadegoù etnologel, skrivet o deus kalzig. Marcelline a zo tost a walc'h ouzh Anjela Duval (ur menaj war ar maez, kalz labour er parkeier...), pagan ha kristen eo o lennegezh. Ur blanedenn kalet o doa bevet an div : bout o-unan er menaj evit Marcelline, Paulin dimezet gant ur gwaz feulstr, ha chomet hec'h-unan war lerc'h.\nMet abaoe ugent vloaz, cheñch a ra an traoù memestra : ar prizioù lennegel en euskareg a zo bet gouneet gant maouezed an tri bloaz paseet. Maouezed a gont traoù nevez e bed al lennegezh, pa vez ar baotred o randoniñ gant an hevelep sujedoù, da skouer. Pe Goater, an embanner a embann albomoù diwar an amzerioù, paotred o tougen ur sae, blev Tintin dindan e gazell...\nPoent eo d'ar merc'hed, e pep lec'h er bed, liammañ ar stourmoù : stourmoù evit o identelezh, o yezh, skrivañ evit ar vugale, ar grennarded, an dud deuet, skrivañ evit ar filmoù, ar c'hoariva, kontañ marvailhoù, mont war bep dachenn ha kas un avel nevez hag un dazont evit parlant pep hini.